amanoisuno/poetBack huggingface dataset:
奉和中書常舍人晚秋集賢院即事寄贈徐薛二侍御 獨孤及 
漢家金馬署，帝座紫微郎。圖籍淩羣玉，歌詩冠柏梁。陰陰萬年樹，肅肅五經堂。揮翰忘朝食，研精待夕陽。晴空露盤迥，秋月瑣窗涼。遠興生斑鬢，高情寄縹囊。葳蕤雙鸑鷟，夙昔並翱翔。汲冢同刊謬，蓬山共補亡。差池摧羽翮，流落限江湘。禁省一分袂，昊天三雨霜。石渠遺跡滿，水國暮雲長。早晚朝宣室，歸時道路光。
江寧詶鄭縣劉少府兄贈別作 獨孤及 
往年脫縫掖，接武仕關西。結綬腰章並，趨堦手板齊。仙山不用買，朋酒日相攜。抵掌誇潭壑，忘情向組珪。事遷時既往，年長跡逾暌。何爲青雲器，猶嗟濁水泥。役牽方遠別，道在或先迷。莫見良田晚，遭時亦杖藜。
送李賓客荆南迎親 獨孤及 
宗室劉中壘，文場謝客兒。當爲天北斗，曾使海西陲。毛節精誠著，銅樓羽翼施。還申供帳別，言赴倚門期。恩渥霑行李，晨昏在路岐。君親兩報遂，不敢議傷離。
海上懷華中舊遊寄鄭縣劉少府造渭南王少府崟 獨孤及 
涼風臺上三峯月，不夜城邊萬里沙。離別莫言關塞遠，夢魂長在子真家。
和虞部韋郎中尋楊駙馬不遇 獨孤及 
金屋瓊臺蕭史家，暮春三月渭州花。到君仙洞不相見，謂已吹簫乘早霞。
李張皇甫閻權等數公並有送別之作見寄因答 獨孤及  洞庭湖
洞庭正波蘋葉衰，豈是秦吳遠別時。謝君篋中綺端贈，何以報之長相思。
將還越留別豫章諸公 獨孤及 
客鳥倦飛思舊林，裴徊猶戀衆花陰。他時相憶雙航葦，莫問吳江深不深。
送別荆南張判官 獨孤及 
輶車駱馬往從誰，夢浦蘭臺日更遲。欲識桃花最多處，前程問取武陵兒。
垂花塢醉後戲題 獨孤及 
紫蔓青條拂酒壺，落花時與竹風俱。歸時自負花前醉，笑向鯈魚問樂無。
長安逢故人 郎士元 
數年音信斷，不意在長安。馬上相逢久，人中欲認難。一官今嬾道，雙鬢竟羞看。莫問生涯事，只應持釣竿。
送韋湛判官 郎士元 
高閣晴江上，重陽古戍閑。聊因送歸客，更此望鄉山。惜別心能醉，經秋鬢自斑。臨流興不盡，惆悵水雲間。
送林宗配雷州 郎士元 
昨日三峰尉，今朝萬里人。平生任孤直，豈是不防身。海霧多爲瘴，山雷乍作隣。遙憐北戶月，與子獨相親。
送洪州李別駕之任 郎士元  洞庭湖
南去秋江遠，孤舟興自多。能將流水引，更入洞庭波。夏口帆初上，潯陽鴈正過。知音在霄漢，佐郡豈蹉跎。
送李將軍赴定州 郎士元  送别 战争 祝福
雙旌漢飛將，萬里授橫戈。春色臨邊盡，黃雲出塞多。鼓鼙悲絕漠，烽戍隔長河。莫斷陰山路，天驕已請和。
關羽祠送高員外還荆州 郎士元 
將軍稟天姿，義勇冠今昔。走馬百戰場，一劍萬人敵。雖爲感恩者，竟是思歸客。流落荆巫間，裴回故鄉隔。離筵對祠宇，灑酒暮天碧。去去勿復言，銜悲向陳跡。
送張南史 郎士元 
雨餘深巷靜，獨酌送殘春。車馬雖嫌僻，鶯花不棄貧。蟲絲黏戶網，鼠跡印牀塵。借問山陽會，如今有幾人。
送奚賈歸吳 郎士元 
東南富春渚，曾是謝公遊。今日奚生去，新安江正秋。水清迎過客，霜葉落行舟。遙想赤亭下，聞猨應夜愁。
送韓司直路出延陵 郎士元 
遊吳還適越，來往任風波。復送王孫去，其如春草何。岸明殘雪在，潮滿夕陽多。季子留遺廟，停舟試一過。
盩厔縣鄭礒宅送錢大 郎士元 
暮蟬不可聽，落葉豈堪聞。共是悲秋客，那知此路分。荒城背流水，遠鴈入寒雲。陶令門前菊，餘花可贈君。
送元詵還丹陽別業 郎士元 
已知成傲吏，復見解朝衣。應向丹陽郭，秋山獨掩扉。草堂連古寺，江日動晴暉。一別滄州遠，蘭橈幾歲歸。
送崔侍御往容州宣慰 郎士元 
秦原獨立望湘川，擊隼南飛向楚天。奉詔不言空問俗，清時因得訪遺賢。荆門曉色兼梅雨，桂水春風過客船。疇昔常聞陸賈說，故人今日豈徒然。
朱方南郭留別皇甫冉 郎士元 
縈迴楓葉岸，留滯木蘭橈。吳岫新經雨，江天正落潮。故人勞見愛，行客自無憀。若問前程事，孤雲入剡遙。
贈張五諲歸濠州別業 郎士元 
常知罷官意，果與世人疎。復此涼風起，仍聞濠上居。故山期採菊，秋水憶觀魚。一去蓬蒿徑，羨君閑有餘。
送王司馬赴潤州 郎士元 
暫屈文爲吏，聊將祿代耕。金陵且不遠，山水復多名。楚塞因高出，寒潮入夜生。離心逐春草，直到建康城。
留盧秦卿 郎士元  送别
知有前期在，歡如此夜中。無將故人酒，不及古淳風。
贈強山人 郎士元 
或掉輕舟或杖藜。尋常適意釣前溪，草堂竹逕在何處。落日孤煙寒渚西。
贈韋司直 郎士元 
聞君感歎二毛初，舊友相依萬里餘。烽火有時驚暫定，甲兵無處可安居。客來吳地星霜久，家在平陵音信疎。昨日風光還入戶，登山臨水意何如。
酬王季友題半日村別業兼呈李明府 郎士元  抒情 写景 冬天
村映寒原日已斜，煙生密竹早歸鴉。長溪南路當羣岫，半景東隣照數家。門通小徑連芳草，馬飲春泉踏淺沙。欲待主人林上月，還思潘岳縣中花。
酬二十八秀才見寄 郎士元  怀人 夜晚 月亮
昨夜山月好，故人果相思。清光到枕上，嫋嫋涼風時。永意能在我，惜無攜手期。
冬夕寄青龍寺源公 郎士元  写景 冬天
歛屨入寒竹，安禪過漏聲。高松殘子落，深井凍痕生。罷磬風枝動，懸燈雪屋明。何當招我宿，乘月上方行。
塞下曲 郎士元 
寶刀塞下兒，身經百戰曾百勝。壯心竟未嫖姚知，白草山頭日初沒。黃沙戍下悲歌發，蕭條夜靜邊風吹，獨倚營門望秋月。
柏林寺南望 郎士元  写山 寺庙 描写山
溪上遙聞精舍鐘，泊舟微徑度深松。青山霽後雲猶在，畫出東南四五峰。
春宴王補闕城東別業 郎士元 
柳陌乍隨州勢轉，花源忽傍竹陰開。能將瀑水清人境，直取流鶯送酒杯。山下古松當綺席，簷前片雨滴春苔。地主同聲復同舍，留歡不畏夕陽催。
郢城西樓吟 郎士元 
連山盡處水縈迴，山上戍門臨水開。朱欄直下一百丈，日暖遊鱗自相向。昔人愛險閉層城，今日愛閑江復清。沙洲楓岸無來客，草綠花紅山鳥鳴。
聽鄰家吹笙 郎士元 
鳳吹聲如隔綵霞，不知牆外是誰家。重門深鎖無尋處，疑有碧桃千樹花。
登丹陽北樓 郎士元 
寒臯那可望，旅望又初還。迢遰高樓上，蕭條曠野閑。暮晴依遠水，秋興屬連山。浮客時相見，霜凋動翠顏。
題精舍寺 郎士元 
石林精舍武溪東，夜扣禪關謁遠公。月在上方諸品靜，僧持半偈萬緣空。秋山竟日聞猨嘯，落木寒泉聽不窮。惟有雙峰最高頂，此心期與故人同。
山中即事 郎士元 
入谷多春興，乘舟棹碧潯。山雲昨夜雨，溪水曉來深。
湘夫人二首 一 郎士元 
蛾眉對湘水，遙哭蒼梧山。萬乘既已歿，孤舟誰忍還。至今楚竹上，猶有淚痕斑。
湘夫人二首 二 郎士元 
南有涔陽路，渺渺多新愁。桂酒神降時，迴風江上秋。彩雲忽無處，碧水空安流。
蓋少府新除江南尉問風俗 郎士元 
聞君作尉向江潭，吳越風煙到自諳。客路尋常隨竹影，人家大底傍山嵐。緣溪花木偏宜遠，避地衣冠盡向南。惟有夜猨啼海樹，思鄉望國意難堪。
春宴張舍人宅 郎士元 
嬾尋芳草徑，來接侍臣筵。山色知殘雨，牆陰覺暮天。鶯啼漢宮柳，花隔杜陵煙。地與東城接，春光醉目前。
寄李袁州桑落酒 郎士元 
色比瓊漿猶嫩，香同甘露仍春。十千提攜一斗，遠送瀟湘故人。
贈萬生下第還吳 郎士元 
直道多不偶，美才應息機。灞陵春欲暮，雲海獨言歸。爲客成白首，入門嗟布衣。蓴羹若可憶，慙出掩柴扉。
送大德講時河東徐明府招 郎士元 
遠近作人天，王城指日邊。宰君迎說法，童子伴隨緣。到處花爲雨，行時杖出泉。今宵松月下，開閣想安禪。
赴無錫別靈一上人 郎士元 
高僧本姓竺，開士舊名林。一入春山裏，千峰不可尋。新年芳草徧，度日白雲深。欲問微官去，懸知訝此心。
送粲上人兼寄梁鎮員外 郎士元 
季月還鄉獨未能，林行溪宿厭層冰。尺素欲傳三署客，雪山愁送五天僧。連空朔氣橫秦苑，滿目寒雲隔灞陵。借問從來香積寺，何時攜手更同登。
送韋逸人歸鍾山 郎士元 
逸人歸路遠，弟子出山迎。服藥顏猶駐，耽書癖已成。柴扉多歲月，藜杖見公卿。更作儒林傳，應須載姓名。
登無錫北樓 郎士元 
秋興因危堞，歸心過遠山。風霜征鴈早，江海旅人還。驛樹寒仍密，漁舟晚更閑。仲宣何所賦，秪欲滯柴關。
和王相公題中書叢竹寄上元相公 郎士元 
多時仙掖裏，色並翠琅玕。幽意含煙月，清陰庇蕙蘭。枝繁宜露重，葉老愛天寒。竟日雙鸞止，孤吟爲一看。
酬蕭二十七侍御初秋言懷 郎士元 
楚客秋多興，江林月漸生。細枝涼葉動，極浦早鴻聲。勝賞睽前夕，新詩報遠情。曲高慙和者，惆悵閉寒城。
奉和杜相公益昌路作 郎士元 
春半梁山正落花，台衡受律向天涯。南去猨聲傍雙節，西來江色遶千家。風吹畫角孤城曉，林映蛾眉片月斜。已見廟謨能喻蜀，新文更喜報金華。
賦得長洲苑送李惠 郎士元 
草深那可訪，地久阻相傳。散漫三秋雨，疎蕪萬里煙。都迷採蘭處，強記館娃年。客有遊吳者，臨風思眇然。
別房士清 郎士元 
世路還相見，偏堪淚滿衣。那能郢門別，獨向鄴城歸。平楚看蓬轉，連山望鳥飛。蒼蒼歲陰暮，況復惜馳暉。
送李遂之越 郎士元 
未習風波事，初爲東越遊。露霑湖草晚，月照海山秋。梅市門何處，蘭亭水向流。西興待潮信，落日滿孤舟。
送郴縣裴明府之任兼充宣慰 郎士元 
白蘋楚水三湘遠，芳草秦城二月初。連鴈北飛看欲盡，孤舟南去意何如。渡江野老思求瘼，候館郴人憶下車。別後天涯何所寄，故交惟有袖中書。
送李敖湖南書記 郎士元 
憐君才與阮家同，掌記能資亞相雄。入楚豈忘看淚竹，泊舟應自愛江楓。誠知客夢煙波裏，肯厭猨鳴夜雨中。莫信衡湘書不到，年年秋鴈過巴東。
送麴司直 郎士元 
曙雪蒼蒼兼曙雲，朔風煙鴈不堪聞。貧交此別無他贈，唯有青山遠送君。
送別 郎士元 
穆陵關上秋雲起，安陸城邊遠行子。薄暮寒蟬三兩聲，迴頭故鄉千萬里。
咸陽西樓別竇審 郎士元 
西樓迴起寒原上，霽日遙分萬井間。小苑城隅連渭水，離宮曙色近京關。亭臯寂寞傷孤客，雲雪蕭條滿衆山。時命如今猶未偶，辭君擬欲拂衣還。
聞蟬寄友人 郎士元 
昨日始聞鶯，今朝蟬又鳴。朱顏向華髮，定是幾年程。故國白雲遠，閑居青草生。因垂數行淚，書寄十年兄。
送李騎曹之靈武寧侍 郎士元 
一歲一歸寧，涼天數騎行。河來當塞曲，山遠與沙平。縱獵旗風卷，聽笳帳月生。新鴻引寒色，迴日滿京城。
馮翊西樓 郎士元 
城上西樓倚暮天，樓中歸望正淒然。近郭亂山橫古渡，野莊喬木帶新煙。北風吹鴈聲能苦，遠客辭家月再圓。陶令好文常對酒，相招一和白雲篇。
郢城秋望 郎士元 
白首思歸歸不得，空山聞鴈鴈聲哀。高城落日望西北，又見秋風逐水來。
夜泊湘江 郎士元  洞庭湖
湘山木落洞庭波，湘水連雲秋鴈多。寂寞舟中誰借問，月明只自聽漁歌。
聞吹楊葉者二首 一 郎士元 
妙吹楊葉動悲笳，胡馬迎風起恨賒。若是鴈門寒月夜，此時應卷盡驚沙。
聞吹楊葉者二首 二 郎士元 
天生一藝更無倫，寥亮幽音妙入神。吹向別離攀折處，當應合有斷腸人。
潤州南郭留別 皇甫冉 
縈迴楓葉岸，留滯木蘭橈。吳岫新經雨，江天正落潮。故人勞見愛，行客自無聊。君問前程事，孤雲入剡遙。
祭張公洞二首 一 皇甫冉 
堯心知稼穡，精意遶山川。風雨神祇應，笙鏞詔命傳。沐蘭秪掃地，酌桂佇靈仙。拂霧陳金策，焚香拜玉筵。
祭張公洞二首 二 皇甫冉 
雲開小有洞，日出大羅天。三鳥隨王母，雙童翊子先。何時種核桃，幾度看桑田。倏忽煙霞散，空巖騎吏旋。
長安路 皇甫冉 
長安九城路，戚里五侯家。結束趨平樂，聯翩抵狹斜。高樓臨遠水，複道出繁花。唯見相如宅，蓬門度歲華。
送朱逸人 皇甫冉 
時人多不見，出入五湖間。寄酒全吾道，移家愛遠山。更看秋草暮，欲共白雲還。雖在風塵裹，陶潛身自閑。
西陵寄靈一上人 皇甫冉 
西陵遇風處，自古是通津。終日空江上，雲山若待人。汀洲寒事早，魚鳥興情新。迴望山陰路，心中有所親。
赴無錫寄別靈一淨虛二上人雲門所居 皇甫冉 
高僧本姓竺，開士舊名林。一入春山裏，千峰不可尋。新年芳草徧，終日白雲深。欲徇微官去，懸知訝此心。
舟中送李八 皇甫冉 
詞客金門未有媒，遊吳適越任舟迴。遠水迢迢分手去，天邊山色待人來。
與張補闕王鍊師自徐方清路同舟南下於臺頭寺留別趙員外裴補闕同賦雜題一首 皇甫冉 
朝朝春事晚，泛泛行舟遠。淮海思無窮，悠揚煙景中。幸將仙子去，復與故人同。高枕隨流水，輕帆任遠風。鐘聲野寺逈，草色故城空。送別高臺上，裴回共惆悵。懸知白日斜，定是猶相望。
酬張二仲彝 皇甫冉 
吳洲見芳草，楚客動歸心。屈宋鄉山古，荆衡煙雨深。艱難十載別，羈旅四愁侵。澧月通沅水，湘雲入桂林。已看生白髮，當爲乏黃金。江海時相見，唯聞梁甫吟。
三月三日義興李明府後亭泛舟 皇甫冉 
江南煙景復如何，聞道新亭更可過。處處蓻蘭春浦綠，萋萋藉草遠山多。壺觴須就陶彭澤，時俗猶傳晉永和。更使輕橈徐轉去，微風落日水增波。
少室山韋鍊師昇仙歌 皇甫冉 
紅霞紫氣晝氳氳，絳節青幢迎少君。忽從林下昇天去，空使時人禮白雲。
獨孤中丞筵陪餞韋君赴昇州 皇甫冉  长江
中司龍節貴，上客虎符新。地控吳襟帶，才高漢縉紳。泛舟應度臘，入境便行春。處處歌來暮，長江建業人。
送王緒剡中 皇甫冉 
不見關山去，何時到郯中。已聞成竹木，更道長兒童。籬落雲常聚，村墟水自通。朝朝憶玄度，非是對清風。
詶李郎中侍御秋夜登福州城樓見寄 皇甫冉 
辛勤萬里道，簫索九秋殘。月照閩中夜，天凝海上寒。王程無地遠，主意在人安。遙寄登樓作，空知行路難。
同李司直諸公暑夜南餘館 皇甫冉 
何處多明月，津亭暑夜深。煙霞不可望，雲樹更沈沈。好是吳中隱，仍爲洛下吟。微官朝復夕，牽強亦何心。
贈普門上人 皇甫冉 
支公身欲老，長在沃州多。慧力堪傳敎，禪功久伏魔。山雲隨坐夏，江草伴頭陀。借問迴心後，賢愚去幾何。
與諸公同登無錫北樓 皇甫冉 
秋興因危堞，歸心過遠山。風霜征雁早，江海旅人閑。驛樹寒仍密，漁舟晚自還。仲宣何所賦，秪歎在荆蠻。
同李蘇州傷美人 皇甫冉 
玉佩石榴裙，當年嫁使君。專房猶見寵，傾國衆皆聞。歌舞常無對，幽明忽此分。陽臺千萬里，何處作朝雲。
送李錄事赴饒州 皇甫冉 
北人南去雪紛紛，雁叫汀沙不可聞。積水長天隨遠客，荒城極浦足寒雲。山從建業千峰出，江至潯陽九派分。借問督郵纔弱冠，府中年少不如君。
送顧萇往新安 皇甫冉 
由來山水客，復道向新安。半是乘潮便，全非行路難。晨裝林月在，野飯浦沙寒。嚴子千年後，何人釣舊灘。
秋夜有懷高三十五兼呈空和尚 皇甫冉 
晚節聞君趨道深，結茅栽樹近東林。大師幾度曾摩頂，高士何年遂發心。北渚三更聞過雁，西城萬里動寒砧。不見支公與玄度，相思擁膝坐長吟。
途中送權三兄弟 皇甫冉 
淮海風濤起，江關憂思長。同悲鵲遶樹，獨作雁隨陽。山晚雲初雪，汀寒月照霜。由來濯纓處，漁父愛滄浪。
送裴闡 皇甫冉 
道向毗陵豈是歸，客中誰與換春衣。今夜孤舟行近遠，子荆零雨正霏霏。
雜言湖山歌送許鳴謙 皇甫冉 
湖中之山兮波上青，桂颯颯兮雨冥冥。君歸兮春早，滿山兮碧草。晨舂暮汲兮心何求，澗戶巖扉兮身自老。東嶺西峰兮同白雲，雞鳴犬吠兮時相聞。幽芳媚景兮當嘉月，踐石捫蘿兮恣超忽。空山寂寂兮潁陽人，旦夕孤雲隨一身。
雜言迎神詞二首 迎神 皇甫冉 
啓庭戶，列芳鮮，目眇眇，心綿綿，因風託雨降瓊筵。紛下拜，屢加籩，人心望歲祈豐年。
雜言迎神詞二首 送神 皇甫冉 
露霑衣，月隱壁，氣淒淒，人寂寂，風迴雨度虛瑤席。來無聲，去無跡，神心降和福遠客。
屏風上各賦一物得攜琴客 皇甫冉 
不是向空林，應當就磐石。白雲知隱處，芳草迷行跡。如何秪役心，見爾攜琴客。
江草歌送盧判官 皇甫冉 
江臯兮春早，江上兮芳草。雜蘼蕪兮杜蘅，作叢秀兮欲羅生。被遙隰兮經長衍，雨中深兮煙中淺。目眇眇兮增愁，步遲遲兮堪搴。澧之浦兮湘之濱，思夫君兮送美人。吳洲曲兮楚鄉路，遠孤城兮依獨戎。新月能分裛露時，夕陽照見連天處。問君行邁將何之，淹泊沿洄風日遲。處處汀洲有芳草，王孫詎肯念歸期。
題畫帳二首 山水 皇甫冉 
桂水饒楓杉，荆南足煙雨。猶疑黛色中，復是雒陽岨。
題畫帳二首 遠帆 皇甫冉 
朝見巴江客，暮見巴江客。雲帆儻暫停，中路陽臺夕。
落第後東遊留別 皇甫冉 
功成方自得，何事學干求。果以浮名誤，深貽達士羞。九江連漲海，萬里任虛舟。歲晚同懷客，相思波上鷗。
雜言月洲歌送趙冽還襄陽 皇甫冉 
漢之廣矣中有洲，洲如月兮水環流。流聒聒兮湍與瀨，草青青兮春更秋。苦竹林，香楓樹，樵子罛師幾家住。萬山飛雨一川來，巴客歸船傍洲去。歸人不可遲，芳杜滿洲時。無限風煙皆自悲，莫辭貧賤阻心期。家住洲頭定近遠，朝泛輕橈暮當返。不能隨爾臥芳洲，自念天機一何淺。
寄劉八山中 皇甫冉 
東臯若近遠，苦雨隔還期。閨歲風霜晚，山田收穫遲。茅簷燕去後，樵路菊黃時。平子遊都久，知君坐見嗤。
答張諲劉方平兼呈賀蘭廣 皇甫冉 
野性難馴狎，荒郊自閉門。心閑同海鳥，日夕戀山村。屢枉瓊瑤贈，如今道術存。遠峯時振策，春雨耐香源。復有故人在，寧聞廬鵲喧。青青草色綠，終是待王孫。
灃水送鄭鄠縣讀書 皇甫冉 
麥秋中夏涼風起，送君西郊及灃水。孤煙遠樹動離心，隔岸江流若千里。早年江海謝浮名，此路雲山愜爾情。上古全經皆在口，秦人如見濟南生。
九日寄鄭豐 皇甫冉 
重陽秋已晚，千里信仍稀。何處登高望，知君正憶歸。還當採時菊，定未授寒衣。欲識離居恨，郊園正掩扉。
酬包評事壁畫山水見寄 皇甫冉 
一官知所傲，本意在雲泉。濡翰生新興，群峰忽眼前。黛中分遠近，筆下起風煙。巖翠深樵路，湖光出釣船。寒侵赤城頂，日照武陵川。若覽名山誌，仍聞招隱篇。遂令江海客，惆悵憶閑田。
渡汝水向太和山 皇甫冉 
落日事搴陟，西南投一峯。誠知秋水淺，但怯無人蹤。
贈鄭山人 皇甫冉 
白首滄洲客，陶然得此生。龐公採藥去，萊氏與妻行。乍見還州里，全非隱姓名。枉帆臨海嶠，貰酒秣陵城。伐木吳山曉，持竿越水清。家人恣貧賤，物外任衰榮。忽爾辭林壑，高歌至上京。避喧心已慣，念遠夢頻成。石路寒花發，江田臘雪明。玄纁倘有命，何以遂躬耕。
劉方平西齋對雪 皇甫冉 
對酒閑齋晚，開軒臘雪時。花飄疑節候，色淨潤簾帷。委樹寒枝弱，縈空去雁遲。自然堪訪戴，無復四愁詩。
福先寺尋湛然寺主不見 皇甫冉 
寂然空佇立，往往報疎鐘。高館誰留客，東南二室峰。川原通霽色，田野變春容。惆悵層城暮，猶言歸路逢。
登玄元廟 皇甫冉 
古廟川原迥，重門禁籞連。海童紛翠蓋，羽客事瓊筵。御路分疎柳，離宮出苑田。興新無向背，望久辨山川。物外將遺老，區中誓絕緣。函關若遠近，紫氣獨依然。
冬夜集賦得寒漏 皇甫冉 
清冬洛陽客，寒漏建章臺。出禁因風徹，縈窗共月來。偏將殘瀨雜，乍與遠鴻哀。遙夜重城警，流年滴水催。閑齋堪坐聽，況有故人杯。
玄元觀送李源李風還奉先華陰 皇甫冉 
此去那知道路遙，寒原紫府上迢迢。莫辭別酒和瓊液，乍唱離歌和鳳簫。遠水東流浮落景，繚垣西轉失行鑣。華山秦塞長相憶，無使音塵頓寂寥。
劉方平壁畫山 皇甫冉 
墨妙無前，性生筆先。迴溪已失，遠嶂猶連。側徑樵客，長林野煙。青峰之外，何處雲天。
登山歌 皇甫冉 
青山前，青山後，登高望兩處。兩處今何有？煙景滿川原，離人堪白首。
和鄭少尹祭中岳寺北訪蕭居士越上方 皇甫冉 
肅寺祠靈境，尋真到隱居。夤緣幽谷遠，蕭散白雲餘。晚節持僧律，他年著道書。海邊曾狎鳥，濠上正觀魚。寂靜求無相，淳和覩太初。一峰綿歲月，萬性任盈虛。籬隔溪鐘度，窗臨澗木疎。謝公懷舊壑，迴駕復何如。
秋夜寄所思 皇甫冉 
寂寞坐遙夜，清風何處來？天高散騎省，月冷建章臺。鄰笛哀聲急，城砧朔氣催。芙蓉已委絕，誰復可爲媒。
賦得郢路悲猨 皇甫冉 
悲猨何處發？郢路第三聲。遠客知秋暮，空山益夜清。啾啾深衆木，嗷嗷入孤城。坐覺盈心耳，翛然適楚情。
雜言無錫惠山寺流泉歌 皇甫冉 
寺有泉兮泉在山，鏘金鳴玉兮長潺潺。作潭鏡兮澄寺內，泛巖花兮到人間。土膏脉動知春早，隈隩陰深長苔草。處處縈迴石磴喧，朝朝盥漱山僧老。僧自老，松自新，流活活，無冬春。任疏鑿兮與汲引，若有意兮山中人。偏依佛界通仙境，明滅玲瓏媚林嶺。宛如太室臨九潭，詎減天台望三井。我來結綬未經秋，已厭微官憶舊遊。且復遲迴猶未去，此心秪爲靈泉留。
清明日青龍寺上方賦得多字 皇甫冉 
上方偏可適。季月況堪過，遠近水聲至。東西山色多，夕陽留徑草。新葉變庭柯，已度清明節。春秋如客何。
曾東遊以詩寄之 皇甫冉 
出郭離言多，迴車始知遠。寂然層城暮，更念前山轉。總轡越成臯，浮舟背梁苑。朝朝勞延首，往住若在眼。落日孤雲還，邊愁迷楚關。如何漵花發，復對遊子顏。古寺杉栝裏，連檣洲渚間。煙生海西岸，雲見吳南山。驚風掃蘆荻，翻浪連天白。正是揚帆時，偏逢江上客。由來許佳句，況乃愜所適。嵯峨天姥峰，翠色春更碧。氣淒湖上雨，月淨剡中夕。釣艇或相逢，江蘺又堪摘。迢迢始寧墅，蕪沒謝公宅。朱槿列摧墉，蒼苔徧幽石。顧予任疎懶，期爾振羽翮。滄洲未可行，須售金門策。
適荆州途次南陽贈何明府 皇甫冉 
千里獨遊日，有懷誰與同。言過細陽令，一遇郎陵公。清節邁多士，斯文傳古風。閭閻知俗變，原野識年豐。吾道方在此，前程殊未窮。江天經峴北，客思滿巴東。夢渚夕愁遠，山丘晴望通。應嗟出處異，流蕩楚雲中。
山中五詠 門柳 皇甫冉 
接影武昌城，分行漢南道。何事閑門外，空對青山老。
山中五詠 遠山 皇甫冉 
少室盡西峯，鳴臯隱南面。柴門縱復關，終日窗中見。
山中五詠 南澗 皇甫冉 
上路各乘軒，高明盡鳴玉。寧知澗下人，自愛輕波淥。
山中五詠 春早 皇甫冉 
草徧潁陽山，花開武陵水。春色既已同，人心亦相似。
山中五詠 山館 皇甫冉 
山館長寂寂，閑雲朝夕來。空庭復何有，落日照青苔。
送竇十九叔向赴京 皇甫冉 
冰結楊柳津，從吳去入秦。徒云還上國，誰爲作中人。驛樹同霜霰，漁舟伴苦辛。相如求一謁，詞賦遠隨身。
寄江東李判官 皇甫冉 
遠懷不可道，歷稔倦離憂。洛下聞新雁，江南想暮秋。澄清佐八使，綱紀案諸侯。地識吳平久，才當晉用求。時賢幾殂謝，摛藻繼風流。更有西陵作，還成北固遊。歸途限尺牘，王事在扁舟。山色臨湖盡，猿聲入夢愁。
送蔣評事往福州 皇甫冉 
江上春常早，閩中客去稀。登山怨迢遞，臨水惜芳菲。煙樹何時盡，風帆幾日歸。還看復命處，盛府有光輝。
送從弟豫貶遠州 皇甫冉 
何事成遷客，思歸不見鄉。遊吳經萬里，弔屈過三湘。水與荆巫接，山通鄢郢長。名嗟黃綬繫，才是白眉良。獨結南枝恨，應思北雁行。憂來沽楚酒，玄鬢莫凝霜。
送錢唐路少府赴制舉 皇甫冉 
公車待詔赴長安，客裏新正阻舊歡。遲日未能銷野雪，晴花偏自犯江寒。東溟道路通秦塞，北闕威儀識漢官。共許郄詵工射策，恩榮請向一枝看。
賦得荆溪夜湍送蔣逸人歸義興山 皇甫冉 
驚湍流不極，夜度識雲岑。長帶溪沙淺，時因山雨深。方同七里路，更遂五湖心。揭厲朝將夕，潺湲古至今。花源君若許，雖遠亦相尋。
送孔黨赴舉 皇甫冉 
入貢列諸生，詩書業早成。家承孔聖後，身有魯儒名。楚水通滎浦，春山擁漢京。愛君方弱冠，爲賦少年行。
齊郎中筵賦得的的帆向浦留別 皇甫冉 
一帆何處去，正在望中微。浦迥搖空色，汀迴見落暉。每爭高鳥度，能送遠人歸。偏似南浮客，悠揚無所依。
送陸鴻漸棲霞寺採茶 皇甫冉 
採茶非採菉，遠遠上層崖。布葉春風暖，盈筐白日斜。舊知山寺路，時宿野人家。借問王孫草，何時泛椀花。
泊丹陽與諸人同舟至馬林溪遇雨 皇甫冉 
雲林不可望，溪水更悠悠。共載人皆客，離家春是秋。遠山方對枕，細雨莫迴舟。來往南徐路，多爲芳草留。
太常魏博士遠出賊庭江外相逢因敘其事 皇甫冉 
烽火驚戎塞，豺狼犯帝畿。川原無稼穡，日月翳光輝。里社枌榆毀，宮城騎吏非。羣生被慘毒，雜虜耀輕肥。多士從芳餌，唯君識禍機。心同合浦葉，命寄首陽薇。耻作纖鱗喣，方隨高鳥飛。山經商嶺出，水泛漢池歸。離別霜凝鬢，逢迎淚迸衣。京華長路絕，江海故人稀。秉節身常苦，求仁志不違。秪應窮野外，耕種且相依。
送包佶賦得天津橋 皇甫冉 
洛陽歲暮作征客，囗囗囗囗囗囗囗。相望依然一水間，相思已如千年隔。晴煙霽景滿天津，鳳閣龍樓暎水濱。豈無朝夕軒車度，其奈相逢非所親。鞏樹甘陵愁遠道，他鄉一望人堪老。君報還期在早春，橋邊日日看芳草。
上禮部楊侍郎 皇甫冉 
郢匠掄材日，轅輪必盡呈。敢言當一幹，徒欲隸諸生。末學慙鄒魯，深仁錄弟兄。餘波知可挹，弱植更求榮。績媿他年敗，功期此日成。方因舊桃李，猶冀載飛鳴。道淺猶懷分，時移但自驚。關門驚暮節，林壑廢春畊。十里嵩峯近，千秋潁水清。煙花迷戍谷，墟落接陽城。渺默思鄉夢，遲迴知己情。勞歌終此曲，還是苦辛行。
宿嚴維宅送包七 皇甫冉 
江湖同避地，分手自依依。盡室今爲客，經秋空念歸。歲儲無別墅，寒服羨鄰機。草色村橋晚，蟬聲江樹稀。夜涼宜共醉，時難惜相違。何事隨陽侶，汀洲忽背飛。
同張侍御詠興寧寺經藏院海石榴花 皇甫冉 
嫩葉生初茂，殘花少更鮮。結根龍藏側，故欲並青蓮。
崔十四宅各賦一物得簷柳 皇甫冉 
官渡老風烟，潯陽媚雲日。漢將營前見，胡笳曲中出。復在此簷端，垂陰仲長室。
送段明府 皇甫冉 
遙夜此何其，霜空殘杳靄。方嗟異鄉別，蹔是同公會。海林秋更疎，野水寒猶大。離人轉吳岫，旅雁從燕塞。日夕望前期，勞心白雲外。
送王司直 皇甫冉  友人 送别 友情
西塞雲山遠，東風道路長。人心勝潮水，相送過潯陽。
送魏十六還蘇州 皇甫冉  友情 送别 留恋 惆怅
秋夜深深北送君，陰蟲切切不堪聞。歸舟明日毗陵道，迴首姑蘇是白雲。
婕妤怨 皇甫冉 
由來詠團扇，今已值秋風。事逐時皆徃，恩無日再中。早鴻聞上苑，寒露下深宮。顏色年年謝，相如賦豈工。
秋日東郊作 皇甫冉 
閑看秋水心無事，臥對寒松手自栽。廬岳高僧留偈別，茅山道士寄書來。燕知社日辭巢去，菊爲重陽冒雨開。淺薄將何稱獻納，臨岐終日自遲迴。
秋夜宿嚴維宅 皇甫冉 
昔聞玄度宅，門向會稽峯。君住東湖下，清風繼舊踪。秋深臨水月，夜半隔山鐘。世故多離別，良宵詎可逢。
見諸姬學玉臺體 皇甫冉 
豔唱召燕姬，清弦待盧女。由來道姓秦，誰不知家楚。傳盃見目成，結帶明心許。寧辭玉輦迎，自堪金屋貯。朝朝作行雲，襄王迷處所。
酬張二倉曹揚子所居見寄兼呈韓郎中 皇甫冉 
孤雲獨鶴自悠悠，別後經年尚泊舟。漁父置詞相借問，郎官能賦許依投。折芳遠寄三春草，乘興閑看萬里流。莫怪杜門頻乞假，不堪扶病拜龍樓。
送陸[澧]郭鄖 皇甫冉 
纔見吳洲百草春，已聞燕雁一聲新。秋風何處催年急，偏逐山行水宿人。
題裴二十一新園 皇甫冉 
東郭訪先生，西郊尋隱路。久爲江南客，自有雲陽樹。已得閑園心，不知公府步。開門白日晚，倚杖青山暮。果熟任霜封，籬疎從水度。窮年無牽綴，往事惜淪悞。唯見耦耕人，朝朝自來去。
寄高雲 皇甫冉 
南徐風日好，悵望毘陵道。毘陵有故人，一見恨無因。獨戀青山久，唯令白髮新。每嫌持手板，時見著頭巾。煙景臨寒食，農桑接仲春。家貧仍嗜酒，生事今何有。芳草遍江南，勞心憶攜手。
廬山歌送至弘法師兼呈薛江州 皇甫冉  庐山
釋子去兮訪名山，禪舟容與兮住仍前。猿啾啾兮怨月，江渺渺兮多煙。東林西林兮入何處，上方下方兮通石路。連湘接楚饒桂花，事久年深無杏樹。使君愛人兼愛山，時引雙旌萬木間。政成人野皆不擾，遂令法侶性安閑。
送薛秀才 皇甫冉 
雖是尋山客，還同慢世人。讀書惟務靜，無褐不憂貧。野色春冬樹，雞聲遠近鄰。郄公即吾友，合與爾相親。
使往壽州淮路寄劉長卿 皇甫冉 
榛草荒涼村落空，驅馳卒歲亦何功。蒹葭曙色蒼蒼遠，蟋蟀秋聲處處同。鄉路遙知淮浦外，故人多在楚雲東。日夕煙霜那可道，壽陽西去水無窮。
酬李司兵直夜見寄 皇甫冉 
江城聞鼓角，旅宿復何如。寒月此宵半，春風舊歲餘。徒云資薄祿，未必勝閑居。見欲扁舟去，誰能畏簡書。
送薛判官之越 皇甫冉 
時難自多務，職小亦求賢。道路無辭遠，雲山併在前。樟亭待潮處，已是越人烟。
同溫丹徒登萬歲樓 皇甫冉 
高樓獨立思依依，極浦遙山合翠微。江客不堪頻北顧，塞鴻何事復南飛。丹陽古渡寒煙積，瓜步空洲遠樹稀。聞道王師猶轉戰，誰能談笑解重圍。
送李萬州赴饒州覲省 皇甫冉 
前程觀拜慶，舊館惜招攜。荀氏風流遠，胡家清白齊。川迴吳岫失，塞闊楚雲低。舉目親魚鳥，驚心怯鼓鼙。人稀漁浦外，灘淺定山西。無限青青草，王孫去不迷。
送鄒判官赴河南 皇甫冉 
看君發原隰，四牡去皇皇。始罷滄江吏，還隨粉署郎。海沂軍未息，河畔歲仍荒。征稅人全少，榛蕪虜近亡。所行知宋遠，相隔歎淮長。早晚裁書寄，銀鉤佇八行。
宿淮陰南樓酬常伯能 皇甫冉 
淮陰日落上南樓，喬木荒城古渡頭。浦外野風初入戶，窗中海月早知秋。滄波一望通千里，畫角三聲起百憂。佇立分宵絕來客，煩君步屐忽相求。
送歸中丞使新羅 皇甫冉 
詔使殊方遠，朝儀舊典行。浮天無盡處，望日計前程。暫喜孤山出，長愁積水平。野風飄疊鼓，海雨濕危旌。異俗知文敎，通儒有令名。還將大戴禮，方外授諸生。
送魏中丞還河北 皇甫冉 
寧知貴公子，本是魯諸生。上國風塵舊，中司印綬榮。辛勤戎旅事，雪下護羗營。
寄振上人無碍寺所居 皇甫冉 
戀親時見在人羣，多在東山就白雲。獨坐焚香誦經處，深山古寺雪紛紛。
酬李補闕 皇甫冉 
十年歸客但心傷，三徑無人已自荒。夕宿靈臺伴煙月，晨趨建禮逐衣裳。偶因麋鹿隨豐草，謬荷鴛鸞借末行。縱有諫書猶未獻，春風拂地日空長。
故齊王贈承天皇帝挽歌 皇甫冉 
禮盛追崇日，人知友悌恩。舊居從代邸，新隴入文園。鴻寶仙書祕，龍旂帝服尊。蒼蒼松裏月，萬古此高原。
病中對石竹花 皇甫冉 
散點空堦下，閑凝細雨中。那能久相伴，嗟爾殢秋風。
寄鄭二侍御歸新鄭無礙寺所居 皇甫冉 
何事休官早，歸來作鄭人。雲山隨伴侶，伏臘見鄉親。南畝無三徑，東林寄一身。誰當便靜者，莫使甑生塵。
送廬山人歸林慮山 皇甫冉  庐山
無論行遠近，歸向舊煙林。寥落人家少，青冥鳥道深。白雲長滿目，芳草自知心。
送榮別駕赴華州 皇甫冉 
直到羣峯下，應無累日程。高車入郡舍，流水出關城。草色田家迥，槐陰府吏迎。還將海沂詠，籍甚漢公卿。
送柳八員外赴江西 皇甫冉  长江
岐路窮無極，長江九派分。行人隨旅雁，楚樹入湘雲。久在征南役，何殊薊北勳。離心不可問，歲暮雪紛紛。
賦長道一絕送陸邃潛夫 皇甫冉 
高山迥欲登，遠水深難渡。杳杳復漫漫，行人別家去。
送陸潛夫往茅山賦得華陽洞 皇甫冉 
游仙洞兮訪真官，奠瑤席兮禮石壇。忽髣髴兮雲擾，杳陰深兮夏寒。欲迴頭兮揮手，便辭家兮可否。有婚嫁兮嬰纏，綿歸來兮已久。
又送陸潛夫茅山尋友 皇甫冉 
登山自補屐，訪友不齎糧。坐嘯青楓晚，行吟白日長。人烟隔水見，草氣入林香。誰作招尋侶，清齋宿紫陽。
賦得越山三韻 皇甫冉 
西陵猶隔水，北岸已春山。獨鳥連天去，孤雲伴客還。秪應結茅宇，出入石林間。
送鄭員外入茅山居 皇甫冉 
但見全家去，寧知幾日還。白雲迎谷口，流水出人間。冠冕情遺世，神仙事滿山。其中應有物，豈貴一身閑。
送志彌師往淮南 皇甫冉 
已能持律藏，復去禮禪亭。長老偏摩頂，時流尚誦經。獨行寒野曠，旅宿遠山青。眷屬空相望，鴻飛已杳冥。
問李二司直所居雲山 皇甫冉 
門外水流何處，天邊樹遶誰家。山色東西多少，朝朝幾度雲遮。
劉侍御朝命許停官歸侍 皇甫冉 
孟孫唯問孝，萊子復辭官。幸遂溫凊願，其甘稼穡難。採芝供上藥，拾槿奉晨餐。棟裏雲藏雨，山中暑帶寒。非時應有筍，閑地盡生蘭。賜告承優詔，長筵永日歡。
送竇叔向 皇甫冉 
楚客怨逢秋，閑吟興非一。棄官守貧病，作賦推文律。樵徑未經霜，茅簷初負日。今看泛月去，偶見乘潮出。卜地會爲隣，還依仲長室。
題蔣道士房 皇甫冉 
軒窗縹緲起烟霞，誦訣存思白日斜。聞道崑崙有仙籍，何時青鳥送丹砂。
夜集張諲所居 皇甫冉 
江南成久客，門館日蕭條。惟有圖書在，多傷鬢髮凋。諸生陪講誦，稚子給漁樵。虛室寒燈靜，空堦落葉飄。滄洲自有趣，誰道隱須招。
酬權器 皇甫冉 
南望江南滿山雪，此情惆悵將誰說。徒隨羣吏不曾閑，顧與諸生爲久別。聞君靜坐轉耽書，種樹葺茅還舊居。終日白雲應自足，明年芳草又何如。人生有懷若不展，出入公門猶未免。迴舟朝夕待春風，先報華陽洞深淺。
寄劉方平大谷田家 皇甫冉 
故山聞獨往，樵路憶相從。冰結泉聲絕，霜清野翠濃。籬邊潁陽道，竹外少姨峯。日夕田家務，寒煙隔幾重。
魯山送別 皇甫冉 
淒淒遊子若飄蓬，明月清罇秪暫同。南望千山如黛色，愁君客路在其中。
題高雲客舍 皇甫冉 
孤興日自深，浮雲非所仰。窗中西城峻，樹外東川廣。晏起簪葛巾，閑吟倚藜杖。阮公道在醉，莊子生常養。五柳轉扶疎，千峰恣來往。清秋香秔穫，白露寒菜長。吳國滯風煙，平陵延夢想。時人趨纓弁，高鳥違羅網。世事徒亂紛，吾心方浩蕩。唯將山與水，處處諧真賞。
臺頭寺願上人院古松下有小松裁毫末新生與纖草不辨重其有凌雲干霄之志與趙八員外裴十補闕同賦之 皇甫冉 
細草亦全高，秋毫乍堪比。及至干霄日，何人復居此。
漁子溝寄趙員外裴補闕 皇甫冉 
欲逐淮潮上，暫停漁子溝。相望知不見，終是屢迴頭。
送崔使君赴壽州 皇甫冉 
列郡專城分國憂，彤幨皂蓋古諸侯。仲華遇主年猶少，公瑾論兵位已酬。草色青青宜建隼，蟬聲處處雜鳴騶。千里相思如可見，淮南木落早驚秋。
送謝十二判官 皇甫冉 
四牡驅馳千里餘，越山稠疊海林疎。不辭終日離家遠，應爲劉公一紙書。
送處州裴使君赴京 皇甫冉 
使君朝北闕，車騎發東方。別喜天書召，寧憂地脉長。山行朝復夕，水宿露爲霜。秋草連秦塞，孤帆落漢陽。新銜趨建禮，舊位識文昌。唯有東歸客，應隨南雁翔。
送田濟之揚州赴選 皇甫冉 
家貧不自給，求祿爲荒年。調補無高位，卑棲屈此賢。江山欲霜雪，吳楚接風煙。相去誠非遠，離心亦渺然。
送袁郎中破賊北歸 皇甫冉 
優詔親賢時獨稀，中途紫紱（一作「綬」）換征衣。黃香省闥登朝去，楊僕樓船振旅歸。萬里長聞隨戰角，十年不得掩（一作「偃」）郊扉。囗囗囗囗囗囗囗，但將詞賦奉恩輝。
同李萬晚望南岳寺懷普門上人 皇甫冉 
釋子身心無垢紛，獨將衣鉢去人羣。相思晚望松林寺，唯有鐘聲出白雲。
奉和獨孤中丞遊法華寺 皇甫冉 
謝君臨郡府，越國舊山川。訪道三千界，當仁五百年。巖空騶馭響，樹密斾旌連。閣影凌空壁，松聲助亂泉。開門得初地，伏檻接諸天。向背春光滿，樓臺古制全。羣峰爭彩翠，百谷會風煙。香象隨僧久，祥烏報客先。清心乘暇日，稽首慕良緣。法證無生偈，詩成大雅篇。蒼生望已久，迴駕獨依然。
之京留別劉方平 皇甫冉 
客子慕儔侶，含悽整晨裝。邀歡日不足，況乃前期長。離袂惜嘉月，遠還勞折芳。遲迴越二陵，迴首但蒼茫。喬木清宿雨，故關愁夕陽。人言長安樂，其奈緬相望。
出塞 皇甫冉 
吹角出塞門，前瞻即胡地。三軍盡迴首，皆洒望鄉淚。轉念關山長，行看風景異。由來征戍客，負得輕生義。
館陶李丞舊居 皇甫冉 
盛名天下挹餘芳，棄置終身不拜郎。詞藻世傳平子賦，園林人比鄭公鄉。門前墜葉浮秋水，籬外寒臯帶夕陽。日日青松成古木，秪應來者爲心傷。
送劉兵曹還隴山居 皇甫冉 
離堂徒讌語，行子但悲辛。雖是還家路，終爲隴上人。先秋雪已滿，近夏草初新。唯有聞羌笛，梅花曲裏春。
同李三月夜作 皇甫冉 
霜風驚度雁，月露皓疎林。處處砧聲發，星河秋夜深。
同裴少府安居寺對雨 皇甫冉 
共結尋真會，還當退食初。爐煙雲氣合，林葉雨聲餘。溽暑銷珍簟，浮涼入綺疏。歸心從念遠，懷此復何如。
送元晟歸潛山所居 皇甫冉 
深山秋事早，君去復何如。裛露收新稼，迎寒葺舊廬。題詩即招隱，作賦是閑居。別後空相憶，嵇康懶寄書。
送康判官徃新安賦得江路西南永 皇甫冉 
不向新安去，那知江路長。猿聲比廬霍，水色勝瀟湘。驛樹收殘雨，漁家帶夕陽。何須愁旅泊，使者有輝光。
宿洞靈觀 皇甫冉 
孤煙靈洞遠，積雪滿山寒。松柏凌高殿，莓苔封古壇。客來清夜久，仙去白雲殘。明日開金籙，焚香更沐蘭。
酬盧十一過宿 皇甫冉 
乞還方未遂，日夕望雲林。況復逢春草，何勞問此心。閉門公務散，枉策故情深。遙夜他鄉酒，同君梁甫吟。
酬裴十四 皇甫冉 
淮海各聯翩，三年方一見。素心終不易，玄髮何須變。舊國想平陵，春山滿陽羨。隣雞莫遽唱，共惜良夜晏。
彭祖井 皇甫冉 
上公旌節在徐方，舊井莓苔近寢堂。訪古因知彭祖宅，得仙何必葛洪鄉。清虛不共春池竟，盥漱偏宜夏日長。聞道延年如玉液，欲將調鼎獻明光。
奉和對雪 皇甫冉 
春雪偏當夜，暄風却變寒。庭深不復掃，城曉更宜看。命酒閑令酌，披蓑晚未冠。連營鼓角動，忽似戰桑乾。
送蕭獻士 皇甫冉 
惆悵煙郊晚，依然此送君。長河隔旅夢，浮客伴孤雲。淇上春山直，黎陽大道分。西陵倘一弔，應有士衡文。
賣藥人處得南陽朱山人書 皇甫冉 
賣藥何爲者，逃名市井居。唯通遠山信，因致逸人書。已報還丹効，全將世事疎。秋風景溪裏，蕭散寄樵漁。
初出沅江夜入湖 皇甫冉 
放溜出江口，迴瞻松栝深。不知舟中月，更引湖間心。
奉和王相公早春登徐州城 皇甫冉 
落日憑危堞，春風似故鄉。川流通楚塞，山色遶徐方。壁壘依寒草，旌旗動夕陽。元戎資上策，南畝起耕桑。
和朝郎中揚子翫雪寄山陰嚴維 皇甫冉 
凝陰晦長箔，積雪滿通川。征客寒猶去，愁人晝更眠。謝家興詠日，漢將出師年。聞有招尋興，隨君訪戴船。
閑居作 皇甫冉 
多病辭官罷，閑居作賦成。圖書唯藥籙，飲食止藜羹。學謝淹中術，詩無鄴下名。不堪趨建禮，詎是厭承明。已輟金門步，方從石路行。遠山期道士，高柳覓先生。性懶尤因疾，家貧自省營。種苗雖尚短，穀價幸全輕。篇詠投康樂，壺觴就步兵。何人肯相訪，開戶一逢迎。
送鄭二員外 皇甫冉 
置酒竟長宵，送君登遠道。羇心看旅雁，晚泊依秋草。秋草尚芊芊，離憂亦渺然。元戎辟才彥，行子犯風煙。風煙積惆悵，淮海殊飄蕩。明日是重陽，登高遠相望。
酬崔侍御期籍道士不至兼寄 皇甫冉 
一心求妙道，幾歲候真師。丹竈今何在，白雲無定期。崑崙煙景絕，汗漫徃還遲。君但焚香待，人間到有時。
送裴陟歸常州 皇甫冉 
夜雨須停棹，秋風暗入衣。見君嘗北望，何事却南歸。
和袁郎中破賊後經剡中山水 皇甫冉 
武庫分帷幄，儒衣事鼓鼙。兵連越徼外，寇盡海門西。節比全疎勒，功當雪會稽。旌旗迴剡嶺，士馬濯耶溪。受律梅初發，班師草未齊。行看佩金印，豈得訪丹梯。
徐州送丘侍御之越 皇甫冉 
時鳥催春色，離人惜歲華。遠山隨擁傳，芳草引還家。北固潮當闊，西陵路稍斜。縱令寒食過，猶有鏡中花。
閑居 皇甫冉  田园
桃紅復含宿雨，柳綠更帶春煙。花落家童未掃，鶯啼山客猶眠。
題昭上人房 皇甫冉 
沃州傳敎後，百衲老空林。慮盡朝昏磬，禪隨坐臥心。鶴飛湖草迥，門閉野雲深。地與天台接，中峯早晚尋。
同樊潤州遊郡東山 皇甫冉  长江
北固多陳迹，東山復盛遊。鐃聲發大道，草色引行騶。此地何時有，長江自古流。頻隨公府步，南客寄徐州。
酬楊侍御寺中見招 皇甫冉 
貧居依柳市，閑步在蓮宮。高閣宜春雨，長廊好嘯風。誠如雙樹下，豈比一丘中。
送魏六侍御葬 皇甫冉 
哭葬寒郊外，行將何所從。盛曹徒列柏，新墓已栽松。海月同千古，江雲覆幾重。舊書曾諫獵，遺草議登封。疇昔輕三事，嘗期老一峯。門臨商嶺道，窗引洛城鐘。應積泉中恨，無因世上逢。招尋偏見厚，疎慢亦相容。張范唯通夢，求羊永絕蹤。誰知長卿疾，歌賦不還邛。
送張道士歸茅山謁李尊師 皇甫冉 
向山獨有一人行，近洞應逢雙鶴迎。嘗以素書傳弟子，還因白石號先生。無窮杏樹行時種，幾許芝田向月耕。師事少君年歲久，欲隨旄節徃層城。
詶裴補闕吳寺見尋 皇甫冉 
東林初結構，已有晚鐘聲。窻戶背流水，房廊半架城。遠山重疊見，芳草淺深生。每與君攜手，多煩長老迎。
題竹扇贈別 皇甫冉 
湘竹殊堪製，齊紈且未工。幸親芳袖日，尤帶舊林風。掩笑歌筵裏，傳書臥閣中。竟將爲別贈，寧與合歡同。
歸陽羨兼送劉八長卿 皇甫冉 
湖上孤帆別，江南謫宦歸。前程愁更遠，臨水淚沾衣。雲夢春山徧，瀟湘過客稀。武陵招我隱，歲晚閉柴扉。
東郊迎春 皇甫冉 
曉見蒼龍駕，東郊春已迎。綵雲天仗合，玄象太階平。佳氣山川秀，和風政令行。句陳霜騎肅，御道雨師清。律向韶陽變，人隨草木榮。遙觀上林樹，今日遇遷鶯。
招隱寺送閻判官還江州 皇甫冉  长江
離別那逢秋氣悲，東林更作上方期。共知客路浮雲外，暫愛僧房墜葉時。長江九派人歸少，寒嶺千重雁度遲。借問潯陽在何處，每看潮落一相思。
尋戴處士 皇甫冉 
車馬長安道，誰知大隱心。蠻僧留古鏡，蜀客寄新琴。曬藥竹齋暖，擣茶松院深。思君一相訪，殘雪似山陰。
華清宮 皇甫冉 
驪岫接新豐，岧嶢駕翠空。鑿山開祕殿，隱霧閉仙宮。絳闕猶棲鳳，雕梁尚帶虹。溫泉曾浴日，華館舊迎風。肅穆瞻雲輦，沈深閉綺櫳。東郊倚望處，瑞氣靄濛濛。
送孔巢父赴河南軍 皇甫冉 
江城相送阻煙波，況復新秋一雁過。聞道全師征北虜，更言諸將會南河。邊心杳杳鄉人絕，塞草青青戰馬多。共許陳琳工奏記，知君名宦未蹉跎。
李二侍御丹陽東去新亭 皇甫冉 
姑蘇東望海陵間，幾度裁書信未還。長在府中持白簡，豈知天畔有青山。人歸極浦寒流廣，雁下平蕪秋野閑。舊日新亭更攜手，他鄉風景亦相關。
夜發沅江寄李潁川劉侍郎 皇甫冉 
半夜回舟入楚鄉，月明山水共蒼蒼。孤猨更發秋風裏，不是愁人亦斷腸。
浪淘沙二首 一 皇甫冉 
蠻歌荳蔻北人愁，松雨蒲風野艇秋。浪起鵁鶄眠不得，寒沙細細入江流。
浪淘沙二首 二 皇甫冉 
瀨頭細草接疎林，惡浪罾船半欲沈。宿鷺眠洲非舊浦，去年沙觜是江心。
春思 皇甫冉  唐诗三百首 思念 七言律诗 春天 妇女 闺怨
鶯啼燕語報新年，馬邑龍堆路幾千。家住秦城鄰漢苑，心隨明月到胡天。機中錦字論長恨，樓上花枝笑獨眠。爲問元戎竇車騎，何時反斾勒燕然。
送韋山人歸鍾山所居 皇甫冉 
逸人歸路遠，弟子出山迎。服藥顏雖駐，耽書癖已成。柴扉度歲月，藜杖見公聊。更作儒林傳，還應有姓名。
怨回紇歌二首 一 皇甫冉 
白首南朝女，愁聽異域歌。收兵頡利國，飲馬胡蘆河。毳布腥羶久，穹廬歲月多。雕巢城上宿，吹笛淚滂沱。
怨回紇歌二首 二 皇甫冉 
祖席駐征櫂，開帆信候潮。隔煙桃葉泣，吹管杏花飄。船去鷗飛閣，人歸塵上橋。別離惆悵淚，江路濕紅蕉。
句 皇甫冉 
微官同侍蒼龍闕，直諫偏推白馬生。
代宛轉歌二首 一 劉方平 
星參差，明月二八燈五枝。黃鶴瑤琴將別去，芙蓉羽帳惜空垂。歌宛轉，宛轉恨無窮。願爲潮與浪，俱起碧流中。
代宛轉歌二首 二 劉方平 
曉將近，黃姑織女銀河盡。九華錦衾無復情，千金寶鏡誰能引。歌宛轉，宛轉傷別離。願作楊與柳，同向玉窗垂。
烏栖曲二首 一 劉方平 
蛾眉曼臉傾城國，鳴環動佩新相識。銀漢斜臨白玉堂，芙蓉行障掩燈光。
烏栖曲二首 二 劉方平 
畫舸雙艚錦爲纜，芙蓉花發蓮葉暗。門前月色映橫塘，感郎中夜度瀟湘。
巫山高 劉方平 
楚國巫山秀，清猨日夜啼。萬重春樹合，十二碧峰齊。峽出朝雲下，江來暮雨西。陽臺歸路直，不畏向家迷。
巫山神女 劉方平 
神女藏難識，巫山秀莫羣。今宵爲大雨，昨日作孤雲。散漫愁巴峽，徘徊戀楚君。先王爲立廟，春樹幾氛氳。
銅雀妓 劉方平 
遺令奉君王，嚬蛾強一妝。歲移陵樹色，恩在舞衣香。玉座生秋氣，銅臺下夕陽。淚痕霑井榦，舞袖爲誰長。
秋夜思 劉方平 
旅夢何時盡，征途望每賒。晚秋淮上水，新月楚人家。猨嘯空山近，鴻飛極浦斜。明朝南岸去，言折桂枝花。
秋夜泛舟 劉方平 
林塘夜發舟，蟲響荻颼颼。萬影皆因月，千聲各爲秋。歲華空復晚，鄉思不堪愁。西北浮雲外，伊川何處流。
折楊枝 劉方平 
官渡初楊柳，風來亦動搖。武昌行路好，應爲最長條。葉映黃鸝夕，花繁白雪朝。年年攀折意，流恨入纖腰。
新春 劉方平 
南陌春風早，東隣曙色斜。一花開楚國，雙燕入盧家。眠罷梳雪髻，妝成上錦車。誰知如昔日，更浣越溪紗。
寄嚴八判官 劉方平 
洛陽新月動秋砧，瀚海沙場天半陰。出塞能全仲叔策，安親更切老萊心。漢家宮裏風雲曉，羌笛聲中雨雪深。懷袖未傳三歲字，相思空作隴頭吟。
秋夜寄皇甫冉鄭豐 劉方平 
洛陽清夜白雲歸，城裏長河列宿稀。秋後見飛千里鴈，月中聞搗萬家衣。長憐西雍青門道，久別東吳黃鵠磯。借問客書何所寄，用心不啻兩鄉違。
寄隴右嚴判官 劉方平 
副相西征重，蒼生屬望晨。還同周薄伐，不取漢和親。虜陣摧枯易，王師決勝頻。高旗臨鼓角，太白靜風塵。赤狄爭歸化，青羌已請臣。遙傳閫外美，盛選幕中賓。玉劒光初發，冰壺色自真。忠貞期報主，章服豈榮身。邊草含風綠，征鴻過月新。胡笳長出塞，隴水半歸秦。絕漠多來往，連年厭苦辛。路經西漢雪，家擲後園春。誰念煙雲裏，深居汝潁濱。一叢黃菊地，九日白衣人。松葉疎開嶺，桃花密映津。縑書若有寄，爲訪許由鄰。
採蓮曲 劉方平 
落日晴江裏，荆歌豔楚腰。採蓮從小慣，十五即乘潮。
春雪 劉方平  写雪 雪
飛雪帶春風，裴回亂繞空。君看似花處，偏在洛陽東。
送別 劉方平 
華亭霽色滿今朝，雲裏檣竿去轉遙。莫怪山前深復淺，清淮一日兩迴潮。
夜月 劉方平  唐诗三百首 月亮 春天 田园 九年级上册(课外) 中秋 初中古诗 七言绝句
更深月色半人家，北斗闌干南斗斜。今夜偏知春氣暖，蟲聲新透綠窗紗。
春怨 劉方平  唐诗三百首 孤独 七言绝句 宫怨
紗窗日落漸黃昏，金屋無人見淚痕。寂寞空庭春欲晚，梨花滿地不開門。
代春怨 劉方平  春天 闺怨
朝日殘鶯伴妾啼，開簾只見草萋萋。庭前時有東風入，楊柳千條盡向西。
宣州東峰亭各賦一物得古壁苔 劉太真 
苒苒溫寒泉，綿綿古危壁。光含孤翠動，色與暮雲寂。深淺松月間，幽人自登歷。
顧十二況左遷過韋蘇州房杭州韋睦州三使君皆有郡中燕集詩辭章高麗鄙夫之所仰慕顧生既至留連笑語因亦成篇以繼三君子之風焉 劉太真 
寵至乃不驚，罪及非無由。奔迸歷畏途，緬貌赴偏陬。牧此彫弊甿，屬當賦斂秋。鳳興諒無補，旬暇焉敢休。前日懷友生，獨登城上樓。迢迢西北望，遠思不可收。今曰車騎來，曠然銷人憂。晨迎東齋飯，晚度南溪遊。以我碧流水，泊君青翰舟。莫將遷客程，不爲勝境留。飛札謝三守，斯篇希見酬。
東峰亭同劉太真各賦一物得垂澗藤 袁傪 
寒澗留不息，古藤終日垂。迎風仍未定，拂水更相宜。新花與舊葉，惟有幽人知。
喜陸侍御破石埭草寇東峰亭賦詩 袁傪 
古詩東峰上，登臨興有餘。同觀白簡使，新報赤囊書。幾處閑烽堠，千方慶里閭。欣欣夏木長，寂寂晚煙徐。戰罷言歸馬，遠師賦出車。因知越范蠡，湖海意[何如]。
東峰亭各賦一物得嶺上雲 崔何 
佇立增遠意，中峰見孤雲。溶溶傍危石，片片宜夕曛。漸向羣木盡，殘飛更氤氳。
喜陸侍御破石埭草寇東峰亭賦詩 崔何 
絕景西溪寺，連延近郭山。高深清扃外，行止翠微間。江澈煙塵靜，川源草樹閑。中丞健步到，柱史捷書還。一戰清戎越，三吳變險艱。功名麟閣上，得詠入秦關。
東峰亭各賦一物得幽徑石 王緯 
片石東溪上，陰崖剩阻修。雨餘青石靄，歲晚綠苔幽。從來不可轉，今日爲人留。
喜陸侍御破石埭草寇東峰亭賦詩 王緯 
蜂蠆聚吳州，推賢奉聖憂。忠誠資上策，仁勇佐前籌。草木成鵝鸛，戈鋋復斗牛。戎車一戰後，殘壘五兵收。野靜山戎險，江平水面流。更憐羈旅客，從此罷葵丘。
喜陸侍御破石埭草寇東峰亭賦詩 郭澹 
介胄鷹揚出，山林蟻聚空。忽聞飛簡報，曾是坐籌功。逈夜昏氛滅，危亭眺望雄。茂勳推世上，餘興寄杯中。喜色煙霞改，歡忻里巷同。幸茲尊俎末，飲至又從公。
東峰亭各賦一物得棲煙鳥 李岑 
從來養毛羽，昔日曾飛遷。變轉對朝陽，差池棲夕煙。遇此枝葉覆，夙舉冀沖天。
東峰亭各賦一物得寒溪草 蘇寓 
冪䍥溪邊草，遊人不厭看。餘芳幽處老，深色望中寒。幸得陪情興，青青賞未闌。
東峰亭各賦一物得陰崖竹 袁邕 
終歲寒苔色，寂寥幽思深。朝歌猶夕嵐，日永流清陰。龍鍾負煙雪，自有凌雲心。
唐德明興聖廟樂章 迎神 李紓 
元尊九德，佐堯光宅。烈祖太宗，方周作伯。響懷霜露，樂變金石。白雲青風，髣髴來格。
唐德明興聖廟樂章 登歌奠幣 李紓 
四時有典，百事來祭。尊祖奉宗，嚴禋大帝。禮先蒼璧，奠備黝制。於萬斯年，熙成帝系。
唐德明興聖廟樂章 迎俎 李紓 
盛牲實俎，涓選休成。鼎煁陽燧，玉盥陰精。有飶嘉豆，既和大羹。侑以清樂，細齊人情。
唐德明興聖廟樂章 德明酌獻 李紓 
清廟弈弈，和樂雍雍。器尊犧象，禮屬宗公。白水方[祼]，黃流在中。謨明之德，萬古清風。
唐德明興聖廟樂章 興聖酌獻 李紓 
閟宮靜謐，合樂周張。泰尊始獻，百末重觴。震澹存誠，庶幾迪嘗。遙源之祚，天漢靈長。
唐德明興聖廟樂章 亞獻終獻 李紓 
惟清惟肅，靡聞靡見。舉備九成，俛終三獻。慶彰曼壽，胙撤嘉薦。瘞玉埋牲，禮神斯徧。
唐德明興聖廟樂章 送神 李紓 
元精回復，靈貺繁滋。風灑蘭路，雲搖桂旗。高丘緬邈，涼部逶遲。瞻望靡及，纏綿永思。
讓皇帝廟樂章 迎神 李紓 
皇矣天宗，德先王季。因心則友，克讓以位。爰命有司，式尊前志。神其降靈，昭饗祀事。
讓皇帝廟樂章 奠幣 李紓 
惟帝時若，去而上仙。祀用商武，樂備宮懸。白壁加薦，玄纁告虔。子孫拜後，承茲吉蠲。
讓皇帝廟樂章 迎俎 李紓 
祀盛體薦，禮協粢盛。方周假廟，用魯純牲。捧撤祗敬，擊拊和鳴。受釐歸胙，既戒而平。
讓皇帝廟樂章 酌獻 李紓 
八音具舉，三壽既盥。潔茲宗彝，瑟彼圭瓚。蘭肴重錯，椒醑飄散。降祚維城，永爲藩翰。
讓皇帝廟樂章 亞獻終獻 李紓 
秩禮有序，和音既同。九儀不忒，三揖將終。孝感藩后，相維辟公。四時之典，永永無窮。
讓皇帝廟樂章 送神 李紓 
奠獻已事，昏昕載分。風搖雨散，靈衛絪緼。龍駕帝服，已騰五雲。泮宮復閟，寂寞無聞。
釋奠武成王樂章 迎神 于邵 
卜畋不從，兆發非熊。乃傾荒政，爰佐一戎。盛烈載垂，命祀維崇。日練上戊，宿嚴閟宮。迎奏嘉至，感而遂通。
釋奠武成王樂章 奠幣登歌 于邵 
管罄升，壇薌集。上公進，嘉幣執。信以通，僾如及。恢帝功，錫后邑。四維張，百度立。綿億載，邈難挹。
釋奠武成王樂章 迎俎酌獻 于邵 
五齊絜，九牢碩。梡橛循，罍斝滌。進具物，揚鴻勣。和奏發，高靈寂。虔告終，繁祉錫。昭秩祀，永無易。
釋奠武成王樂章 亞獻終獻 于邵 
貳觴以獻，三變其終。顧此非馨，尚達斯衷。茅縮可致，神歆載融。始神翊周，拯溺除凶。時維降祐，永絕興戎。
釋奠武成王樂章 送神 于邵 
明祀方終，備樂斯闋。黝纁就瘞，豆籩告撤。肸蠁尚餘，光景云滅。返歸虛極，神心則悅。
登鸛雀樓 王之渙  黄河 山水 励志 唐诗三百首 登楼 写景 哲理 名楼、庙宇 五言绝句
白日依山盡，黃河入海流。欲窮千里目，更上一層樓。
送別 王之渙  柳树 送别 离别
楊柳東風樹，青青夾御河。近來攀折苦，應爲別離多。
涼州詞二首” 一 王之渙  唐诗三百首 黄河 山水 写景 乐府 思乡 边塞 将士
黃河遠上白雲間，一片孤城萬仞山。羌笛何須怨楊柳，春光不度玉門關。
涼州詞二首” 二 王之渙 
單于北望拂雲堆，殺馬登壇祭幾迴。漢家天子今神武，不肯和親歸去來。
宴詞 王之渙 
長堤春水綠悠悠，畎入漳河一道流。莫聽聲聲催去櫂，桃溪淺處不勝舟。
九日送別 王之渙  离别 饮酒 重阳节
薊庭蕭瑟故人稀，何處登高且送歸。今日暫同芳菊酒，明朝應作斷蓬飛。
晚秋石門禮拜 閻防 
輕策臨絕壁，招提謁金仙。舟車無由徑，巖嶠乃屬天。躑躅淹昃景，夷猶望新弦。石門變暝色，谷口生人煙。陽鴈叫平楚，秋風急寒川。馳暉苦代謝，浮脆慙貞堅。永欲臥丘壑，息心依梵筵。誓將歷劫願，無以外物牽。
百丈谿新理茅茨讀書 閻防 
浪迹棄人世，遠山自幽獨。始傍巢由蹤，吾其獲心曲。荒庭何所有，老樹半空腹。秋蜩鳴北林，暮鳥穿我屋。棲遲樂遵渚，恬曠寡所欲。開卦推盈虛，散帙攻節目。養閑度人事，達命知止足。不學東周儒，俟時勞伐輻。
宿岸道人精舍 閻防 
早歲參道風，放情入寥廓。重因息心侶，遂果巖下諾。斂跡辭人間，杜門守寂寞。秋風翦蘭蕙，霜氣冷淙壑。山牖見然燈，竹房聞搗藥。願言捨塵事，所趣非龍蠖。
夕次鹿門山作 閻防 
龐公嘉遯所，浪跡難追攀。浮舟暝始至，抱杖聊自閑。雙巖開鹿門，百谷集珠灣。噴薄湍上水，舂容漂裏山。焦原不足險，梁壑未成艱。我行自春仲，夏鳥忽緜蠻。蕙草色已晚，客心殊倦還。遠遊非避地，訪道愛童顏。安能徇機巧爭奪錐刀間。
與永樂諸公夜泛黃河作 閻防  黄河
煙深載酒入，但覺暮川虛。映水見山火，鳴榔聞夜漁。愛茲山水趣，忽與人世疎。無暇然官燭，中流有望舒。
懷哉行 薛據 
明時無廢人，廣廈無棄材。良工不我顧，有用寧自媒。懷策望君門，歲晏空遲迴。秦城多車馬，日夕飛塵埃。伐鼓千門啓，鳴珂雙闕來。我聞雷雨施，天澤罔不該。何意斯人徒，棄之如死灰。主好臣必効，時禁權不開。俗流實驕矜，得志輕草萊。文王賴多士，漢帝資羣才。一言竝拜相，片善咸居台。夫君何不遇，爲泣黃金臺。
古興 薛據 
日中望雙闕，軒蓋揚飛塵。鳴珮初罷朝，自言皆近臣。光華滿道路，意氣安可親。歸來宴高堂，廣筵羅八珍。僕妾盡綺紈，歌舞夜達晨。四時固相代，誰能久要津。已看覆前車，未見易後輪。丈夫須兼濟，豈能樂一身。君今皆得志，肯顧憔悴人。
冬夜寓居寄儲太祝 薛據 
自爲洛陽客，夫子吾知音。愛義能下士，時人無此心。奈何離居夜，巢鳥飛空林。愁坐至月上，復聞南鄰砧。
登秦望山 薛據 
南登秦望山，目極大海空。朝陽半蕩漾，晃朗天水紅。谿壑爭噴薄，江湖遰交通。而多漁商客，不悟歲月窮。振緡迎早潮，弭櫂候長風。予本萍泛者，乘流任西東。茫茫天際帆，棲泊何時同。將尋會稽迹，從此訪任公。
西陵口觀海 薛據  长江
長江漫湯湯，近海勢彌廣。在昔胚渾凝，融爲百川泱。地形失端倪，天色灒滉漾。東南際萬里，極目遠無象。山影乍浮沈，潮波忽來往。孤帆或不見，櫂歌猶想像。日暮長風起，客心空振蕩。浦口霞未收，潭心月初上。林嶼幾邅迴，亭臯時偃仰。歲晏訪蓬瀛，真游非外獎。
題鶴林寺 薛據 
道門隱形勝，向背臨法橋。松覆山殿冷，花藏溪路遙。珊珊寶幡挂，燄燄明燈燒。遲日半空谷，春風連上潮。少憑水木興，暫忝身心調。願謝攜手客，茲山禪侶饒。
初去郡齋書懷 薛據 
肅徒辭汝頴，懷古獨悽然。尚想文王化，猶思巢父賢。時移多讒巧，大道竟誰傳。況是疾風起，悠悠旌斾懸。征鳥無返翼，歸流不停川。已經霜雪下，乃驗松柏堅。回首望城邑，迢迢間雲煙。志士不傷物，小人皆自妍。感時惟責己，在道非怨天。從此適樂土，東歸知幾年。
出青門往南山下別業 薛據 
舊居在南山，夙駕自城闕。榛莽相蔽虧，去爾漸超忽。散漫餘雪晴，蒼茫季冬月。寒風吹長林，白日原上沒。懷抱曠莫伸，相知阻胡越。弱年好棲隱，鍊藥在巖窟。及此離垢氛，興來亦因物。末路期赤松，斯言庶不伐。
泊震澤口 薛據 
日落草木陰，舟徒泊江汜。蒼茫萬象開，合沓聞風水。洄沿值漁翁，䆗窱逢樵子。雲開天宇靜，月明照萬里。早鴈湖上飛，晨鐘海邊起。獨坐嗟遠游，登岸望孤洲。零落星欲盡，朣朧氣漸收。行藏空自秉，智識仍未周。伍胥既仗劒，范蠡亦乘流。歌竟鼓楫去，三江多客愁。
題丹陽陶司馬廳壁 薛據 
高鑒清洞徹，儒風入進難。詔書增寵命，才子益能官。門帶山光晚，城臨江水寒。唯餘好文客，時得咏幽蘭。
古興 薛據 
投珠恐見疑，抱玉但垂泣。道在君不舉，功成嘆何及。
句 薛據 
省署開文苑，滄浪學釣翁。窮冬時短晷，日盡西南天。
秋夕會友 姚係 
倦客易相失，懽遊無良辰。忽然一夕間，稍慰闔家貧。白露下庭梧，孤琴始悲辛。迴風入幽草，蟲響滿四鄰。會遇更何時，持桮重殷勤。
荆山獨往 姚係 
宿昔山水上，抱琴獨躑躅。山遠去難窮，琴悲多斷續。巖重丹陽樹，泉咽聞陰谷。時下白雲中，淹留秋水曲。秋水石欄深，潺湲如噴玉。雜芳被陰岸，墜露方消綠。恣此平生懷，獨游還自足。
五老峰大明觀贈隱者 姚係 
雲觀此山北，與君攜手稀。林端涉橫水，洞口入斜暉。頗覺鸞鶴邇，忽爲煙霧飛。故人清和客，默會琴心微。丹術幸可授，青龍當未歸。悠悠平生意，此日復相違。
送周愿判官歸嶺南 姚係 
早蟬望秋鳴，夜琴怨離聲。眇然多異感，值子江山行。由來重義人，感激事縱橫。往復念遐阻，淹留慕平生。晨奔九衢餞，暮始萬里程。山驛風月榭，海門煙霞城。易綃泉源近，拾翠沙漵明。蘭蕙一爲贈，貧交空復情。
送陸渾主簿趙宗儒之任 姚係 
山中眇然意，此意乃平生。常日望鳴臯，遙對洛陽城。故人吏爲隱，懷此若蓬瀛。夕氣冒巖上，晨流瀉岸明。存亡區中事，影響羽人情。溪寂值猨下，雲歸聞鶴聲。及茲春始暮，花葛正明榮。會有攜手日，悠悠去無程。
楊參軍莊送宇文邈 姚係 
秋雲冒原隰，野鳥滿林聲。愛此田舍事，稽君車馬程。離堂慘不喧，脈脈復盈盈。蘭葉一經霜，香銷爲贈輕。燈光耿方寂，蟲思隱餘清。相望忽無際，如含江海情。
京西遇舊識兼送往隴西 姚係 
蟬鳴一何急，日暮秋風樹。即此不勝愁，隴陰人更去。相逢與相失，共是亡羊路。
古別離 姚係 
涼風已嫋嫋，露重木蘭枝。獨上高樓望，行人遠不知。輕寒入洞戶，明月滿秋池。燕去鴻方至，年年是別離。
野居池上看月 姚係 
悠然雲間月，復此照池塘。泫露蒼茫濕，沈波澹灩光。應門當未曙，歌吹滿昭陽。遠近徒傷目，清輝靄自長。
庭柳 姚係 
褭褭柳楊枝，當軒雜珮垂。交陰總共密，分條各自宜。因依似永久，攬結更傷離。愛此陽春色，秋風莫遽吹。
硤州旅舍奉懷蘇州韋郎中 令狐峘 
儒服學從政，遂爲塵事嬰。銜命東復西，孰堪異鄉情。懷祿且懷恩，策名敢逃名。羨彼農畝人，白首親友幷。江山入秋氣，草木彫晚榮。方塘寒露凝，旅管涼飆生。懿交守東吳，夢想聞頌聲。雲水方浩浩，離憂何平時。
釋奠日國學觀禮聞雅頌 令狐峘 
肅肅先師廟，依依胄子羣。滿庭陳舊禮，開戶拜清芬。萬舞當華燭，簫韶入翠雲。頌歌清曉聽，雅吹度風聞。澹泊調元氣，中和美聖君。唯餘東魯客，蹈舞向南熏。
釋奠日國學觀禮聞雅頌 滕珦 
太學時觀禮，東方曉色分。威儀何棣棣，環珮又紛紛。古樂從空盡，清歌幾處聞。六和成遠吹，九奏動行雲。聖上尊儒學，春秋奠茂勳。幸因陪齒列，聊以頌斯文。
奉和聖製麟德殿燕百僚應制 常衮 
雲闢御筵張，山呼聖壽長。玉闌豐瑞草，金陛立神羊。台鼎資庖膳，天星奉酒漿。蠻夷陪作位，犀象舞成行。網已袪三面，歌因守四方。千秋不可極，花發滿宮香。
晚秋集賢院即事寄徐薛二侍郎 常衮 
穆穆上清居，沈沈中祕書。金鋪深內殿，石甃淨寒渠。花樹臺斜倚，空煙閣半虛。縹囊披錦繡，翠軸卷瓊琚。墨潤冰文繭，香銷蠹字魚。翻黃桐葉老，吐白桂花初。舊德雙遊處，聊芳十載餘。北朝榮庾薛，西漢盛嚴徐。侍講親華扆，徴吟步綺疏。綴簾金翡翠，賜硯玉蟾蜍。序秩東南遠，離憂歲月除。承明期重入，江海意何如。
早秋望華清宮樹因以成詠 常衮 
可憐雲木叢，滿禁碧濛濛。色潤靈泉近，險清輦路通。玉壇標八桂，金井識雙桐。交映凝寒露，相和起夜風。數枝盤石上，幾葉落雲中。燕拂宜秋霽，蟬鳴覺晝空。翠屏更隱見，珠綴共玲瓏。雷雨生成早，樵蘇禁令雄。野藤高助綠，仙果迥呈紅。惆悵繚垣暮，茲山聞暗蟲。
和考功員外杪秋憶終南舊宅之作 常衮 
靜憶溪邊宅，知君許謝公。曉霜凝耒耜，初日照梧桐。澗鼠喧藤蔓，山禽竄石叢。白雲當嶺雨，黃葉繞階風。野菓垂橋上，高泉落水中。歡榮來自間，羸賤賞曾通。月滿珠藏海，天晴鶴在籠。餘陰如可寄，願得隱牆東。
題金吾郭將軍石洑茅堂 常衮 
雲戟曙沈沈，軒墀清且深。家傳成棟美，堯寵結茅心。玉佩多依石，油幢亦在林。爐香諸洞暖，殿影衆山陰。草奏風生筆，筵開雪滿琴。客從龍闕至，僧自虎溪尋。瀟灑延清賞，周流會素襟。終朝惜塵步，一醉見華簪。
登棲霞寺 常衮 
林香雨氣新，山寺綠無塵。遂結雲外侶，共遊天上春。鶴鳴金閣麗，僧語竹房鄰。待月水流急，惜花風起頻。何方非壞境，此地有歸人。迴首空門外，皤然一幻身。
逢南中使寄嶺外故人 常衮 
見說南來處，蒼梧指桂林。過秋天更煖，邊海日長陰。巴路緣雲出，蠻鄉入洞深。信回人自老，夢到月應沈。碧水通春色，青山寄遠心。炎方難久客，爲爾一霑襟。
代員將軍罷戰後歸故里 常衮 
結髮事疆場，全生到海鄉。連雲防鐵嶺，同日破漁陽。牧馬胡天晚，移軍磧路長。枕戈眠古戍，吹角立繁霜。歸老勳仍在，酬恩虜未忘。獨行過邑里，多病對農桑。雄劒依塵橐，兵符寄藥囊。空餘麾下將，猶逐羽林郎。
詠冬瑰花 常衮 
獨鶴寄煙霜，雙鸞思晚芳。舊陰依謝宅，新豔出蕭牆。蝶散搖輕露，鶯銜入夕陽。雨朝勝濯錦，風夜劇焚香。麗日千層豔，孤霞一片光。密來驚葉少，動處覺枝長。布影期高賞，留春爲遠方。嘗聞贈瓊玖，叨和愧升堂。
句 常衮 
風候已應同嶺北，雲山仍喜似終南。
登聖善寺閣 褚朝陽  黄河
飛閣青霞裏，先秋獨早涼。天花映窗近，月桂拂簷香。華岳三峰小，黃河一帶長。空間指歸路，煙際有垂楊。
五絲 褚朝陽 
越人傳楚俗，截竹競縈絲。水底深休也，日中遠賀之。章施文勝質，列匹美於姬。錦繡侔新段，羔羊寢舊詩。但誇端午節，誰薦屈原祠。把酒時伸奠，汨羅空遠而。
小洞庭洄源亭讌四郡太守詩 蘇源明  洞庭湖
小洞庭兮牽方舟，風嫋嫋兮離平流。牽方舟兮小洞庭，雲微微兮連絕𡷨。層瀾壯兮緬以沒，重巖轉兮超以忽。馮夷逝兮護輕橈，蛟龍行兮落增潮。泊中湖兮澹而閑，並曲漵兮悵而還。適予手兮非予期，將解袂兮藂予思。尚君子兮壽厥身，承明主兮憂斯人。
秋夜小洞庭離讌詩 蘇源明  洞庭湖
浮漲湖兮莽迢遙，川后禮兮扈予橈。橫增沃兮蓬仙延，川后福兮易予舷。月澄凝兮明空波，星磊落兮耿秋河。夜既良兮酒且多，樂方作兮奈別何。
閨情 鄭虔 
銀鑰開香閣，金臺照夜燈。長征君自慣，獨臥妾何曾。
古意 畢耀 
璇閨繡戶斜光入，千金女兒倚門立。橫波美目雖往來，羅袂遙遙不相及。聞道今年初避人，珊珊挂鏡長隨身。願得侍兒爲道意，後堂羅帳一相親。
情人玉清歌 畢耀 
洛陽有人名玉清，可憐玉清如其名。善踏斜柯能獨立，嬋娟花豔無人及。珠爲帬，玉爲纓，臨春風，吹玉笙。悠悠滿天星，黃金閣上晚妝成。雲和曲中爲曼聲，玉梯不得蹈。搖袂兩盈盈，城頭之日復何情。
贈獨孤常州 畢耀 
洪爐無久停，日月速若飛。忽然衝人身，飲酒不須疑。
奉和聖製次瓊嶽應制 韋濟 
陸海披晴雪，千旗獵早陽。岳臨秦路險，河遶漢垣長。行漏通鳷鵲，離宮接建章。都門信宿近，歌舞從周王。
成都爲客作 田澄 
蜀郡將之遠，城南萬里橋。衣緣鄉淚濕，貌以客愁銷。地富魚爲米，山芳桂是樵。旅遊唯得酒，今日過明朝。
奉和苑舍人宿直曉翫新池寄南省友 沈東美 
傳聞閶闔裏，寓直有神仙。史爲三墳博，郎因五字遷。晨臨翔鳳沼，春注躍龍泉。去似登天上，來如看鏡前。影搖宸翰發，波淨列星懸。既濟仍懷友，流謙欲進賢。彈冠聲實貴，覆被渥恩偏。溫室言雖阻，文場契獨全。玉珂光赫奕，朱紱氣蟬聯。興逸潘仁賦，名高謝朓篇。青雲仰不逮，白雲和難牽。苒苒胡爲此，甘心老歲年。
變律 一 蘇渙 
日月東西行，寒暑冬夏易。陰陽無停機，造化渺莫測。開目爲晨光，閉目爲夜色。一開復一閉，明晦無休息。居然六合外，曠哉天地德。天地且不言，世人浪喧喧。
變律 二 蘇渙 
毒蜂成一窠，高挂惡木枝。行人百步外，目斷魂亦飛。長安大道邊，挾彈誰家兒。右手持金丸，引滿無所疑。一中紛下來，勢若風雨隨。身如萬箭攢，宛轉迷所之。徒有疾惡心，奈何不知幾。
變律 三 蘇渙 
養蠶爲素絲，葉盡蠶不老。傾筐對空林，此意向誰道。一女不得織，萬夫受其寒。一夫不得意，四海行路難。禍亦不在大，福亦不在先。世路險孟門，吾徒當勉旃。
贈零陵僧 蘇渙 
張顛沒在二十年，謂言草聖無人傳。零陵沙門繼其後，新書大字大如斗。興來走筆如旋風，醉後耳熱心更兇。忽如裴旻舞雙劒，七星錯落纏蛟龍。又如吳生畫[鬼神]，魑魅魍魎驚本身。鉤鎖相連勢不絕，倔強毒蛇爭屈鐵。西河舞劒氣凌雲，孤蓬自振唯有君。今日華堂看灑落，四座喧呼歎佳作。迴首邀余賦一章，欲令羨價齊鍾張。琅誦囗句三百字，何似醉僧顛復狂。忽然告我遊南溟，言祈亞相求大名。亞相書翰凌獻之，見君絕意必深知。南中紙價當日貴，只恐貪泉成墨池。
江南曲 劉眘虛 
美人何蕩漾，湖上風日長。玉手欲有贈，裴回雙明璫。歌聲隨綠水，怨色起青陽。日暮還家望，雲波橫洞房。
九日送人 劉眘虛 
海上正搖落，客中還別離。同舟去未已，遠送新相知。流水意何極，滿尊徒爾爲。從來菊花節，早已醉東籬。
暮秋揚子江寄孟浩然 劉眘虛  思念 友情
木葉紛紛下，東南日煙霜。林山相晚暮，天海空青蒼。暝色況復久，秋聲亦何長。孤舟兼微月，獨夜仍越鄉。寒笛對京口，故人在襄陽。詠思勞今夕，江漢遙相望。
潯陽陶氏別業 劉眘虛  长江
陶家習先隱，種柳長江邊。朝夕潯陽郭，白衣來幾年。霽雲明孤嶺，秋水澄寒天。物象自清曠，野情何綿聯。蕭蕭丘中賞，明宰非徒然。願守黍稷稅，歸耕東山田。
登廬山峰頂寺 劉眘虛  庐山
孤峰臨萬象，秋氣何高清。天際南郡出，林端西江明。山門二緇叟，振錫聞幽聲。心照有無界，業懸前後生。雖知真機靜，尚與愛網幷。方首金門路，未遑參道情。
尋東溪還湖中作 劉眘虛 
出山更回首，日暮清溪深。東嶺新別處，數猨叫空林。昔遊有初迹，此路還獨尋。幽興方在往，歸懷復爲今。雲峰勞前意，湖水成遠心。望望已超越，坐鳴舟中琴。
送韓平兼寄郭微 劉眘虛 
上客夜相過，小童能酤酒。即爲臨水處，正值歸鴈後。前路望鄉山，近家見門柳。到時春未暮，風景自應有。余憶東州人，經年別來久。殷勤爲傳語，日夕念攜手。兼問前寄書，書中復達否。
寄閻防 劉眘虛 
青冥南山口，君與緇錫鄰。深路入古寺，亂花隨暮春。紛紛對寂莫，往往落衣巾。松色空照水，經聲時有人。晚心復南望，山遠情獨親。應以修往業，亦惟立此身。深林度空夜，煙月資清真。莫歎文明日，彌年徒隱淪。
海上詩送薛文學歸海東 劉眘虛 
何處歸且遠，送君東悠悠。滄溟千萬里，日夜一孤舟。曠望絕國所，微茫天際愁。有時近仙境，不定若夢遊。或見青色古，孤山百里秋。前心方杳眇，後路勞夷猶。離別惜吾道，風波敬皇休。春浮花氣遠，思逐海水流。日暮驪歌後，永懷空滄洲。
越中問海客 劉眘虛 
風雨滄洲暮，一帆今始歸。自云發南海，萬里速如飛。初謂落何處，永將無所依。冥茫漸西見，山色越中微。誰念去時遠，人經此路稀。泊舟悲且泣，使我亦霑衣。浮海焉用說，憶鄉難久違。縱爲魯連子，山路有柴扉。
闕題 劉眘虛  唐诗三百首 春天 写景 五言律诗
道由白雲盡，春與青溪長。時有落花至，遠隨流水香。閑門向山路，深柳讀書堂。幽映每白日，清輝照衣裳。
寄江滔求孟六遺文 劉眘虛 
南望襄陽路，思君情轉親。偏知漢水廣，應與孟家鄰。在日貪爲善，昨來聞更貧。相如有遺草，一爲問家人。
積雪爲小山 劉眘虛 
飛雪伴春還，春庭曉自閑。虛心應任道，遇賞遂成山。峰小形全秀，巖虛勢莫攀。以幽能皎潔，謂近可循環。孤影臨冰境，寒光對玉顏。不隨遲日盡，留顧歲華間。
贈喬琳 劉眘虛 
去年上策不見收，今年寄食仍淹留。羨君有酒能共醉，羨君無錢能不憂。如今五侯不待客，羨君不問五侯宅。如今七貴方自尊，羨君不過七貴門。丈夫會應有知己，世上悠悠何足論。
茙葵花歌 劉眘虛  写花 生活 抒怀 花
昨日一花開，今日一花開。今日花正好，昨日花已老。人生不得長少年，莫惜牀頭酤酒錢。請君有錢向酒家，君不見茙葵花。
句 劉眘虛 
歸夢如春水，悠悠遶故鄉。駐馬渡江處，望鄉待歸舟。
冬夜宴蕭十丈因餞殷郭二子西上 息夫牧 
有琴斯鳴，于宰之庭。君子莅止，其心孔平。政既告成，德以永貞。鳴琴有衎，于潁之畔。彼之才髦，其年未冠。聞詩聞禮，斐兮璨璨。鳴琴其怡，于潁之湄。二子翰飛，言戾京師。有鬱者桂，爰攀其枝。琴既鳴矣，宵既清矣。烘煁有煒，酒醴惟旨。喟我寤歎，吁其別矣。
蟬鳴一篇五章 一 宋華 
蟬其鳴矣，於彼疎桐。庇影容跡，何所不容。嘒嘒其長，永託于風。未見君子，我心仲仲。既見君子，樂且有融。
蟬鳴一篇五章 二 宋華 
彼蟬鳴矣，於林之表。含風飲露，以樂吾道。有懷載遷，伊誰云保。未見君子，我心悄悄。既見君子，披豁予抱。
蟬鳴一篇五章 三 宋華 
蟬鳴蟬鳴，幽暢乎而。肅肅爾庭，遠近涼颸。言赴高柳，叢篁間之。思而不見，如渴如饑。亦既覯止，我心則夷。
蟬鳴一篇五章 四 宋華 
蟬鳴伊何，時運未與。匪歎秋徂，怨斯路阻。願言莫從，鬱悒誰語。君子至止，慰我延佇。何斯違斯，倏爾遐舉。
蟬鳴一篇五章 五 宋華 
歲之秋深，蟬其夕吟。披衣軒除，蕭蕭風林。我友來斯，言告離衿。何以敘懷，臨水鳴琴。何以贈言，委順浮沈。
寄蕭頴士補正字 鄒象先 
六月度開雲，三峯翫山翠。爾時黃綬屈，別後青雲致。
河中晚霽 韋建 
湖廣舟自輕，江天欲澄霽。是時清楚望，氣色猶霾曀。躑躕金霞白，波上日初麗。煙紅落鏡中，樹木生天際。杳杳涯欲斑，濛濛雲復閉。言垂星漢明，又覩寰瀛勢。微興從此愜，悠然不知歲。試歌滄浪清，遂覺乾坤細。肯念客衣薄，將期永投袂。遲迴漁父間，一雁聲嘹唳。
泊舟盱眙 韋建 
泊舟淮水次，霜降夕流清。夜久潮浸岸，天寒月近城。平沙依鴈宿，候館聽雞鳴。鄉國雲霄外，誰堪羈旅情。
銓試後徴山別業寄源侍御 殷寅 
別業在徴山，登高望畿甸。嚴令天地肅，城闕如何見。藹藹王侯門，華軒日遊衒。幸逢休明代，山虜尚交戰。投策去園林，率名皆拜選。聖君性則哲，濟濟多英彥。裴楷能清通，山濤急推薦。謏才甘自屏，薄伎忝餘眷。雖承國士恩，尚乏中人援。疇昔相知者，今茲秉天憲。朱紱何赫赫，繡衣復蔥蒨。
玄元皇帝應角賀聖祚無疆 殷寅 
應曆生周日，脩祠表漢年。復茲秦嶺上，更似霍山前。昔贊神功啓，今符聖祚延。已題金簡字，仍訪玉堂仙。睿祖光元始，曾孫體又玄。言因六夢接，慶叶九齡傳。北闕心超矣，南山壽固然。無由同拜慶，竊抃賀陶甄。
秋怨 柳中庸 
玉樹起涼煙，凝情一葉前。別離傷曉鏡，搖落思秋弦。漢壘關山月，胡笳塞北天。不知腸斷夢，空遶幾山川。
春思贈人 柳中庸 
紅粉當三五，青娥豔一雙。綺羅迴錦陌，弦管入花江。落雁驚金彈，拋杯瀉玉缸。誰知褐衣客，顦顇在書窗。
幽院早春 柳中庸 
草短花初拆，苔青柳半黃。隔簾春雨細，高枕曉鶯長。無事含閑夢，多情識異香。
寒食戲贈 柳中庸 
春暮越江邊，春陰寒食天。杏花香麥粥，柳絮伴鞦韆。酒是芳菲節，人當桃李年。不知何處恨，已解入箏弦。
聽箏 柳中庸 
抽弦促柱聽秦箏，無限秦人悲怨聲。似逐春風知柳態，如隨啼鳥識花情。誰家獨夜愁燈影，何處空樓思月明。更入幾重離別恨，江南歧路洛陽城。
河陽橋送別 柳中庸  黄河
黃河流出有浮橋，晉國歸人此路遙。若傍闌干千里望，北風驅馬雨蕭蕭。
征怨 柳中庸  唐诗三百首 黄河 边塞 七言绝句
歲歲金河復玉關，朝朝馬策與刀環。三春白雪歸青冢，萬里黃河遶黑山。
涼州曲二首 一 柳中庸 
關山萬里遠征人，一望關山淚滿巾。青海戍頭空有月，黃沙磧裏本無春。
涼州曲二首 二 柳中庸 
高檻連天望武威，窮陰拂地戍金微。九城弦管聲遙發，一夜關山雪滿飛。
奉和聖制早登太行山中言志 苗晉卿 
金吾戒道清，羽騎動天聲。砥路方南絕，重巖始北征。關樓前望遠，河邑下觀平。喜氣迴輿合，祥風入斾輕。祝堯三老至，會禹百神迎。月令農先急，春蒐禮復行。仍親后土祭，更理晉陽兵。不似勞車轍，空留八駿名。
賦虞書歌 賈躭 
衆書之中虞書巧，體法自然歸大道。不同懷素只攻顛，豈類張芝惟創草。形勢素，筋骨老，父子君臣相揖抱。孤青似竹更颼颸，闊白如波長浩渺。能方正，不隳倒，功夫未至難尋奧。須知孔子廟堂碑，便是青箱中至寶。
雲門山投龍詩 趙居貞 
曉登雲門山，直上一千尺。絕頂彌孤聳，盤途幾傾窄。前對豎裂峯，下臨削成壁。陽巘靈芝秀，陰崖半天赤。大壑靜不波，渺溟無際極。是時雪初霽，冱寒水更積。披展送龍儀，寧安服狐白。沛恩惟聖主，祈福在方伯。三元章醮昇，五域囗囗覿。帟幕翠微亙，機茵丹洞闢。祝起鳴天鼓，拜傳端素冊。霞間朱紱縈，嵐際黃裳襞。玉策奉誠信，仙佩俟奔驛。香氣入岫門，瑞雲出巖石。至誠必招感，大福旋來格。空中忽神言，帝壽萬千百。
扈從迴鑾應制 蕭華 
粵在秦京日，議乎封禪難。豈知陶唐主，道濟蒼生安。惟彼烈祖事，增修實榮觀。聲名朝萬國，玉帛禮三壇。纂聖德重光，建元功載刊。仍開舊馳道，不記昔迴鑾。羽衛搖晴日，弓戈生早寒。猶思檢玉處，却望白雲端。
西河郡太原守張夫人輓歌 李岑 
鵲印慶仍傳，魚軒寵莫先。從夫元凱貴，訓子孟軻賢。龍是雙歸日，鸞非獨舞年。哀榮今共盡，悽愴杜陵田。
玄元皇帝應見賀聖祚無疆 李岑 
皇綱歸有道，帝系祖玄元。運表南山祚，神通北極尊。大同齊日月，興廢應乾坤。聖后趨庭禮，宗臣稽首言。千官欣肆觀，萬國賀深恩。錫宴雲天接，飛聲雷地喧。祥光浮紫閣，喜氣繞皇軒。未預承天命，空勤望帝門。
復游浯溪 元友讓 
昔到纔三歲，今來鬢已蒼。剝苔看篆字，薙草覓書堂。引客登臺上，呼童掃樹旁。石渠疏擁水，門徑斸藂篁。田地潛更主，林園盡廢荒。悲涼問耆耋，疆界指垂楊。
南溪別業 蔣冽 
結宇依青嶂，開軒對綠疇。樹交花兩色，溪合水同流。竹徑春來掃，蘭尊夜不收。逍遙自得意，鼓腹醉中遊。
古意 蔣冽 
冉冉紅羅帳，開君玉樓上。畫作同心鳥，銜花兩相向。春風正可憐，吹暎綠窗前。妾意空相感，君心何處邊。
臺中書懷 蔣冽 
持憲當休明，飭躬免顛沛。直繩備豪右，正色清冠蓋。寄切才恨薄，職雄班匪大。坐居三獨中，立在百僚外。簡牘時休暇，依然秋興多。披書唯骨鯁，循跡少閑和。庭樹凌霜柏，池傾萎露荷。歲寒應可見，感此遂成歌。
經埋輪地 蔣冽 
漢家張御史，晉國綠珠樓。時代邈已遠，共謝洛陽秋。洛陽大道邊，舊地尚依然。下馬獨太息，擾擾城市喧。時人欣綠珠，詩滿金谷圓。千載埋輪地，無人興一言。正直死猶忌，況乃未死前。汨羅有飜浪，恐是嫌屈原。我聞太古水，上與天相連。如何一落地，又作九曲泉。萬古惟高步，可以旌我賢。
巫山之陽香谿之陰明妃神女舊跡存焉 蔣冽 
神女歸巫峽，明妃入漢宮。搗衣餘石在，薦枕舊室空。行雨有時度，谿流何日窮。至今詞賦裏，淒愴寫遺風。
登栖霞寺塔 蔣渙 
三休尋磴道，九折步雲霓。瀍澗臨江北，郊原極海西。沙平瓜步出，樹遠綠楊低。南指晴天外，青峯是會稽。
和徐侍郎書叢篠韻 蔣渙 
中禁夕沈沈，幽篁別作林。色連雞樹近，影落鳳池深。爲重凌霜節，能虛應物心。年年承雨露，長對紫庭陰。
故太常卿贈禮部尚書李公及夫人輓歌二首 一 蔣渙 
白簡嘗持憲，黃圖復尹京。能標百郡則，威肅一朝清。典秩崇三禮，臨戍振五兵。更聞傳世業，才子有高名。
故太常卿贈禮部尚書李公及夫人輓歌二首 二 蔣渙 
封樹遵同穴，生平此共歸。鏡埋鸞已去，泉掩鳳何飛。薤輓疑笳曲，松風思翟衣。揚名將寵贈，泉路滿光輝。
挽湧泉寺僧懷玉 段懷然 
我師一念登初地，佛國笙歌兩度來。唯有門前古槐樹，枝低只爲挂銀臺。
移耶溪舊居呈陳元初校書 陳孫 
雞犬漁舟裏，長謠任興行。即令邀客醉，已被遠山迎。書笈將非重，荷衣著甚輕。謝安無個事，忽起爲蒼生。
西河郡太原守張夫人挽歌 李峯 
鵲印慶仍傳，魚軒寵莫先。從夫元凱貴，訓子孟軻賢。龍是雙歸日，鸞非獨舞年。哀榮今共盡，悽愴杜陵田。
感懷弟妹 沈千運 
今日春氣暖，東風杏花拆。筋力久不如，却羨澗中石。神仙杳難準，中壽稀滿百。近世多夭傷，喜見鬢髮白。杖藜竹樹間，宛宛舊行跡。豈知林園主，却是林園客。兄弟可存半，空爲亡者惜。冥冥無再期，哀哀望松柏。骨肉能幾人，年大自疎隔。性情誰免此，與我不相易。唯念得爾輩，時看慰朝夕。平生茲已矣，此外盡非適。
贈史脩文 沈千運 
故人阻千里，會面非別期。握手於此地，當歡反成悲。念離宛猶昨，俄已經數期。疇昔皆少年，別來鬢如絲。不道舊姓名，相逢知是誰。曩遊盡騫翥，與君仍布衣。豈曰無其才，命理應有時。別路漸欲少，不覺生涕洟。
濮中言懷 沈千運 
聖朝優賢良，草澤無遺匿。人生各有命，在余胡不淑。一生但區區，五十無寸祿。衰退當棄捐，貧賤招毀讟。栖栖去人世，屯躓日窮迫。不如守田園，歲晏望豐熟。壯年失宜盡，老大無筋力。始覺前計非，將貽後生福。童兒新學稼，少女未能織。顧此煩知己，終日求衣食。
山中作 沈千運 
栖隱非別事，所願離風塵。不辭城邑遊，禮樂拘束人。邇來歸山林，庶事皆吾身。何者爲形骸，誰是智與仁。寂寞了閑事，而後知天真。咳唾矜崇華，迂俯相屈伸。如何巢與由，天子不知臣。
別李季友 王季友 
栖鳥不戀枝，喈喈在同聲。行子馳出戶，依依主人情。昔時霜臺鏡，醜婦羞爾形。閉匣二十年，皎潔常獨明。今日照離別，前途白髮生。
寄韋子春 王季友 
出山秋雲曙，山木已再春。食我山中藥，不憶山中人。山中誰余密，白髮日相親。雀鼠畫夜無，知我廚廩貧。依依北舍松，不厭吾南隣。有情盡棄捐，土石爲同身。夫子質千尋，天澤枝葉新。余以不材壽，非智免斧斤。
雜詩 王季友 
采山仍采隱，在山不在深。持斧事遠遊，固非匠者心。翳翳青桐枝，樵爨日所侵。斧聲出巖壑，四聽無知音。豈爲鼎下薪，當復堂上琴。鳳鳥久不栖，且與枳棘林。
滑中贈崔高士瑾 王季友 
夫子保藥命，外身得無咎。日月不能老，化腸爲筯否。十年前見君，甲子過我壽。于何今相逢，華髮在我後。近而知其遠，少見今白首。遙信蓬萊宮，不死世世有。玄石采盈擔，神方秘其肘。問家惟指雲，愛氣常言酒。攝生固如此，履道當不朽。未能太玄同，願亦天地久。實腹以芝朮，賤形乃芻狗。自勉將勉余，良藥在苦口。
還山留別長安知己 王季友 
出山不見家，還山見家在。山門是門前，此去長樵采。青溪誰招隱，白髮自相待。惟餘澗底松，依依色不改。
代賀若令譽贈沈千運 王季友 
相逢問姓名亦存，別時無子今有孫。山上雙松長不改，百家唯有三家村。村南村西車馬道，一宿通舟水浩浩。澗中磊磊十里石，河上淤泥種桑麥。平坡冢墓皆我親，滿田主人是舊客。舉聲酸鼻問同年，十人六七歸下泉。分手如何更此地，回頭不語淚潸然。
酬李十六岐 王季友 
鍊丹文武火未成，賣藥販履俱逃名。出谷迷行洛陽道，乘流醉臥滑臺城。城下故人久離怨，一歡適我兩家願。朝飲杖懸沽酒錢，暮餐囊有松花飯。于何車馬日憧憧，李膺門館爭登龍。千賓揖對若流水，五經發難如叩鐘。下筆新詩行滿壁，立談古人坐在席。問我草堂有臥雲，知我山儲無儋石。自耕自刈食爲天，如鹿如麋飲野泉。亦知世上公卿貴，且養丘中草木年。
宿東溪李十五山亭 王季友 
上山下山入山谷，溪中落日留我宿。松石依依當主人，主人不在意亦足。名花出地兩重階，絕頂平天一小齋。本意由來是山水，何用相逢語舊懷。
觀于舍人壁畫山水 王季友 
野人宿在人家少，朝見此山謂山曉。半壁仍棲嶺上雲，開簾欲放湖中鳥。獨坐長松是阿誰，再三招手起來遲。于公大笑向予說，小弟丹青能爾爲。
玉壺冰 王季友 
玉壺知素結，止水復中澄。堅白能虛受，清寒得自凝。分形同曉鏡，照物掩宵燈。壁映圓光入，人驚爽氣凌。金罍何足貴，瑤席幾回升。正值求珪瓚，提攜共飲冰。
古塞曲 王季友 
進軍飛狐北，窮寇勢將變。日落沙塵昏，背河更一戰。騂馬黃金勒，雕弓白羽箭。射殺左賢王，歸奏未央殿。欲言塞下事，天子不召見。東出咸陽門，哀哀淚如霰。
野外行 于逖 
老病無樂事，歲秋悲更長。窮郊日蕭索，生意已蒼黃。小弟髮亦白，兩男俱不強。有才且未達，況我非賢良。幸以朽鈍姿，野外老風霜。寒鴉噪晚景，喬木思故鄉。魏人宅蓬池，結網佇鱣魴。水清魚不來，歲暮空徬徨。
憶舍弟 于逖 
衰門少兄弟，兄弟唯兩人。飢寒各流浪，感念傷我神。夏期秋未來，安知無他因。不怨別天長，但願見爾身。茫茫天地間，萬類各有親。安知汝與我，乖隔同胡秦。何時對形影，憤懣當共陳。
雜詩 張彪 
富貴多勝事，貪賤無良圖。上德兼濟心，中才不如愚。商者多巧智，農者爭膏腴。儒生未遇時，衣食不自如。久與故交別，他榮我窮居。到門懶入門，何況千里餘。君子有褊性，矧乃尋常徒。行行任天地，無爲強親疎。
神仙 張彪 
神仙可學無，百歲名大約。天地何蒼茫，人間半哀樂。浮生亮多惑，善事翻爲惡。爭先等馳驅，中路苦瘦弱。長老思養壽，後生笑寂寞。五穀非長年，四氣乃靈藥。列子何必待，吾心滿寥廓。
北遊還酬孟雲卿 張彪 
忽忽忘前事，志願能相乖。衣馬久羸弊，誰信文與才。善道居貧賤，潔服蒙塵埃。行行無定心，壈坎難歸來。慈母憂疾疹，至家念栖哀。與君宿姻親，深見中外懷。俟余惜時節，倀望臨高臺。
回軍跛者 趙徵明 
既老又不全，始得離邊城。一枝假枯木，步步向南行。去時日一百，來時月一程。常恐道路旁，掩棄狐兔塋。所願死鄉里，到日不願生。聞此哀怨詞，念念不忍聽。惜無異人術，倏忽具爾形。
挽歌詞 趙徵明 
寒日蒿上明，淒淒郭東路。素車誰家子，丹旐引將去。原下荆棘叢，叢邊有新墓。人間痛傷別，此是長別處。曠野多蕭條，青松白楊樹。
思歸 趙徵明 
爲別未幾日，去日如三秋。猶疑望可見，日日上高樓。惟見分手處，白蘋滿芳洲。寸心寧死別，不忍生離憂。
泉上雨後作 元季川 
風雨蕩繁暑，雷息佳霽初。衆峰帶雲雨，清氣入我廬。颯颯涼飆來，臨窺愜所圖。綠蘿長新蔓，褭褭垂坐隅。流水復簷下，丹砂發清渠。養葛爲我衣，種芋爲我蔬。誰是畹與畦，瀰漫連野蕪。
登雲中 元季川 
灌田東山下，取樂在爾休。清興相引行，日日三四周。白鷗與我心，不厭此中遊。窮覽頗有適，不極趣無幽。憀然歌采薇，曲盡心悠悠。
山中曉興 元季川 
河漢降玄霜，昨來節物殊。媿無神仙姿，豈有陰陽俱。靈鳥望不見，慨然悲高梧。華葉隨風揚，珍條雜榛蕪。爲君寒谷吟，歎息知何如。
山中贈張正則評事 秦系 
終年常避喧，師事五千言。流水閑過院，春風與閉門。山茶邀上客，桂實落前軒。莫強敎余起，微官不足論。
題鏡湖野老所居 秦系 
湖裏尋君去，樵風往返吹。樹喧巢鳥出，路細葑田移。漚苧成魚網，枯根是酒巵。老年唯自適，生事任羣兒。
早秋宿崔業居處 秦系 
從來席不暖，爲爾便淹流。雞黍今相會，雲山昔共遊。上簾宜晚景，臥簟覺新秋。身事何須問，余心正四愁。
贈烏程楊苹明府 秦系 
策杖政成時，清溪弄釣絲。當年潘子貌，避病沈侯詩。漉酒迎賓急，看花署字遲。楊梅今熟未，與我兩三枝。
徐侍郎素未相識時攜酒命饌兼命諸詩客同訪會稽山居 秦系 
忽道仙翁至，幽人學拜迎。華簪窺甕牖，珍味代藜羹。洗硯魚仍戲，移樽鳥不驚。蘭亭攀敘却，會此越中營。
春日閑居三首 一 秦系 
一似桃源隱，將令過客迷。礙冠門柳長，驚夢院鶯啼。澆藥泉流細，圍碁日影低。舉家無外事，共愛草萋萋。
春日閑居三首 二 秦系 
長謠朝復暝，幽獨幾人知。老鶴兼雛弄，叢篁帶笋移。白雲將袖拂，青鏡出簷窺。邀取漁家叟，花間把酒巵。
春日閑居三首 三 秦系 
寂寂池亭裏，軒窗間綠苔。游魚牽荇沒，戲鳥踏花摧。小徑僧尋去，高峯鹿下來。中年曾屢辟，多病復遲迴。
題石室山王宁所居 秦系 
白雲知所好，柏葉幸加餐。石鏡妻將照，仙書我借看。鳥來翻藥椀，猿飲怕魚竿。借問簷前樹，何枝曾挂冠。
送王道士 秦系 
真人俄整舃，雙鶴屢飛翔。恐入壺中住，須傳肘後方。霓裳雲氣潤，石徑朮苗香。一去何時見，仙家日月長。
將移耶溪舊居留贈嚴維秘書 秦系 
雞犬漁舟裏，長謠任興行。那邀落日醉，已被遠山迎。書篋將非重，荷衣著甚輕。謝安無箇事，忽起爲蒼生。
秋日過僧惟則故院 秦系 
衰草經行處，微燈舊道場。門人失譚柄，野鳥上禪牀。科斗書空古，栴檀缽自香。今朝數行淚，却灑約公房。
山中奉寄錢起員外兼簡苗發員外 秦系 
空山歲計是胡麻，窮海無梁泛一槎。稚子唯能覓梨栗，逸妻相共老烟霞。高吟麗句驚巢鶴，閑閉春風看落花。借問省中何水部，今人幾箇屬詩家。
獻薛僕射 秦系 
由來那敢議輕肥，散髮行歌自採薇。逋客未能忘野興，辟書翻遣脫荷衣。家中匹婦空相笑，池上羣鷗盡欲飛。更乞大賢容小隱，益看愚谷有光輝。
鮑防員外見尋因書情呈贈 秦系 
少小爲儒不自強，如今嬾復見侯王。覽鏡已知身漸老，買山將作計偏長。荒涼鳥獸同三逕，撩亂琴書共一牀。猶有郎官來問疾，時人莫道我佯狂。
寄浙東皇甫中丞 秦系 
閑閑麋鹿或相隨，一兩年來鬢欲衰。琴硯共依春酒甕，雲霞覆著破柴籬。注書不向時流說，種藥空令道者知。久帶紗巾仍藉草，山中那得見朝儀。
題章野人山居 秦系 
帶郭茅亭詩興饒，回看一曲倚危橋。門前山色能深淺，壁上湖光自動搖。閑花散落填書帙，戲鳥低飛礙柳條。向此隱來經幾載，如今已是漢家朝。
山中枉皇甫溫大夫見招書 秦系 
十年木屐步苔痕，石上松間水自喧。三辟草堂仍被褐，數行書札忽臨門。臥多共息嵇康病，才劣虛同郭隗尊。亞相已能憐潦倒，山花笑處莫啼猿。
題茅山李尊師山居 秦系 
天師百歲少如童，不到山中竟不逢。洗藥每臨新瀑水，步虛時上最高峰。籬間五月留殘雪，座右千年廕老松。此去人寰今遠近，回看雲壑一重重。
耶溪書懷寄劉長卿員外 秦系 
時人多笑樂幽棲，晚起閑行獨杖藜。雲色卷舒前後嶺，藥苗新舊兩三畦。偶逢野果將呼子，屢折荆釵亦爲妻。擬共釣竿長往復，巖陵灘上勝耶溪。
山中崔大夫有書相問 秦系 
客在煙霞裏，閑閑逐狎鷗。終年常裸足，連日半蓬頭。帶月乘漁艇，迎寒綻鹿裘。已于人事少，多被挂冠留。素業堆千卷，清風至一丘。蒼黃倒藜杖，傴僂覩銀鉤。跡愧巢由隱，才非管樂儔。從來自多病，不是傲王侯。
張建封大夫奏系爲校書郎因寄此作 秦系 
久是煙霞客，潭深釣得魚。不知芸閣上，遺校幾多書。
會稽山居寄薛播侍郎袁高給事高參舍人 秦系 
稷卨今爲相，明君復是堯。寧知買臣困，猶負會稽樵。
閑居覽史 秦系 
長策胸中不復論，荷衣藍縷閉柴門。當時漢祖無三傑，爭得咸陽與子孫。
秋日送僧志幽歸山寺 秦系 
禪室繩牀在翠微，松間荷笠一僧歸。磬聲寂歷宜秋夜，手冷燈前自衲衣。
題僧明惠房 秦系 
簷前朝暮雨添花，八十真僧飯一麻。入定幾時將出定，不知巢燕污袈裟。
答泉州薛播使君重陽日贈酒 秦系 
欲強登高無力也，籬邊黃菊爲誰開。共知不是潯陽郡，那得王弘送酒來。
期王鍊師不至 秦系 
黃精蒸罷洗瓊杯，林下從留石上苔。昨日圍棋未終局，多乘白鶴下山來。
題贈張道士山居 秦系 
盤石垂蘿即是家，回頭猶看五枝花。松間寂寂無煙火，應服朝來一片霞。
山中書懷寄張建封大夫 秦系 
昨日年催白髮新，身如麋鹿不知貧。時時亦被羣兒笑，賴有南山四老人。
山中贈諸暨丹丘明府 秦系 
荷衣半破帶莓苔，笑向陶潛酒甕開。縱醉遠須上山去，白雲那肯下山來。
奉寄晝公 秦系 
蓑笠雙童傍酒船，湖山相引到房前。團蕉何事敎人見，暫借空牀守坐禪。
宿雲門上方 秦系 
禪室遙看峰頂頭，白雲東去水長流。松間儻許幽人住，不更將錢買沃州。
曉雞 秦系 
黯黯嚴城罷鼓鼙，數聲相續出寒棲。不嫌驚破紗窗夢，却恐爲妖半夜啼。
寄李白 任華  庐山
古來文章有能奔逸氣，聳高格。清人心神，驚人魂魄。我聞當今有李白，大獵賦，鴻猷文，嗤長卿，笑子雲。班張所作瑣細不入耳，未知卿雲得在嗤笑限。登廬山，觀瀑布，海風吹不斷，江月照還空。余愛此兩句：登天台，望渤海雲垂大鵬飛，山壓巨鰲背，斯言亦好在。至於他作多不拘常律，振擺超騰，既俊且逸。或醉中操紙，或興來走筆。手下忽然片雲飛，眼前劃見孤峰出。而我有時白日忽欲睡，睡覺歘然起攘臂。任生知有君，君也知有任生未。中間聞道在長安，及余戾止。君已江東訪元丹，邂逅不得見君面。每常把酒，向東望良久。見說往年在翰林，胸中矛戟何森森。新詩傳在宮人口，佳句不離明主心。身騎天馬多意氣，目送飛鴻對豪貴。承恩召入凡幾迴，待詔歸來仍半醉。權臣妬盛名，羣犬多吠聲。有勅放君却歸隱淪處，高歌大笑出關去。且向東山爲外臣，諸侯交迓馳朱輪。白璧一雙買交者，黃金百鎰相知人。平生傲岸其志不可測，數十年爲客，未嘗一日低顏色。八詠樓中坦腹眠，五侯門下無心憶。繁花越臺上，細柳吳宮側。綠水青山知有君，白雲明月偏相識。養高兼養閑，可望不可攀。莊周萬物外，范蠡五湖間。人傳訪道滄海上，丁令王喬每往還。蓬萊徑是曾到來，方丈豈唯方一丈。伊余每欲乘興往相尋，江湖擁隔勞寸心。今朝忽遇東飛翼，寄此一章表胸臆。儻能報我一片言，但訪任華有人識。
寄杜拾遺 任華  华山
杜拾遺，名甫第二才甚奇。任生與君別，別來已多時，何嘗一日不相思。杜拾遺，知不知，昨日有人誦得數篇黃絹詞。吾怪異奇特借問，果然稱是杜二之所爲。勢攫虎豹，氣騰蛟螭。滄海無風似鼓蕩，華嶽平地欲奔馳。曹劉俯仰慚大敵，沈謝逡巡稱小兒。昔在帝城中，盛名君一個。諸人見所作，無不心膽破。郎官叢裏作狂歌，丞相閣中常醉臥。前年皇帝歸長安，承恩闊步青雲端。積翠扈游花匼匝，披香寓直月團欒。英才特達承天睠，公卿無不相欽慕。只緣汲黯好直言，遂使安仁却爲掾。如今避地錦城隅，幕下英僚每日相隨提玉壺。半醉起舞捋髭鬚，乍低乍昂傍若無。古人制禮但爲防俗士，豈得爲君設之乎。而我不飛不鳴亦可以，只待朝廷有知己。已曾讀却無限書，拙詩一句兩句在人耳。如今看之總無益，又不能崎嶇傍朝市。且當事耕稼，豈得便徒爾。南陽葛亮爲友朋，東山謝安作鄰里。閑常把琴弄，悶即攜樽起。鶯啼二月三月時，花發千山萬山裏。此時幽曠無人知，火急將書憑驛使，爲報杜拾遺。
懷素上人草書歌 任華  衡山
吾嘗好奇，古來草聖無不知，豈不知右軍與獻之。雖有壯麗之骨，恨無狂逸之姿。中間張長史，獨放蕩而不羈，以顛爲名傾蕩於當時。張老顛，殊不顛於懷素。懷素顛，乃是顛。人謂爾從江南來，我謂爾從天上來。負顛狂之墨妙，有墨狂之逸才。狂僧前日動京華，朝騎王公大人馬，暮宿王公大人家。誰不造素屏，誰不塗粉壁。粉壁搖晴光，素屏凝曉霜，待君揮灑兮不可彌忘。駿馬迎來坐堂中，金盆盛酒竹葉香。十桮五桮不解意，百桮已後始顛狂。一顛一狂多意氣，大呌一聲起攘臂。揮毫倏忽千萬字，有時一字兩字長丈二。翕若長鯨潑剌動海島，歘若長蛇戌律透深草。回環繚繞相拘連，千變萬化在眼前。飄風驟雨相擊射，速祿颯拉動簷隙。擲華山巨石以爲點，掣衡山陣雲以爲畫。興不盡，勢轉雄。恐天低而地窄，更有何處最可憐，褭褭枯藤萬丈懸。萬丈懸，拂秋水，映秋天。或如絲，或如髮，風吹欲絕又不絕，鋒芒利如歐冶劒。勁直渾是幷州鐵，時復枯燥何䙰褷。忽覺陰山突兀橫翠微，中有枯松錯落一萬丈。倒挂絕壁蹙枯枝，千魑魅兮萬魍魎，欲出不可何閃屍。又如翰海日暮愁陰濃，忽然躍出千黑龍。夭矯偃蹇，入乎蒼穹。飛沙走石滿窮塞，萬里颼颼西北風。狂僧有絕藝，非數仞高牆不足以逞其筆勢。或逢花箋與絹素，凝神執筆守恆度。別來筋骨多情趣，霏霏微微點長露。三秋月照丹鳳樓，二月花開上林樹。終恐絆騏驥之足，不得展千里之步。狂僧狂僧，爾雖有絕藝。猶當假良媒，不因禮部張公將爾來，如何得聲名一旦諠九垓。
金陵酧李翰林謫仙子 魏萬 
君抱碧海珠，我懷藍田玉。各稱希代寶，萬里遙相燭。長卿慕藺久，子猷意已深。平生風雲人，暗合江海心。去秋忽乘興，命駕來東土。謫仙遊梁園，愛子在鄒魯。二處一不見，拂衣向江東。五兩挂海月，扁舟隨長風。南遊吳越徧，高揖二千石。雪上天台山，春逢翰林伯。宣父敬項橐，林宗重黃生。一長復一少，相看如弟兄。惕然意不盡，更逐西南去。同舟入秦淮，建業龍盤處。楚歌對吳酒，借問承恩初。宮買長門賦，天迎駟馬車。才高世難容，道廢可推命。安石重攜妓，子房空謝病。金陵百萬戶，六代帝王都。虎石據西江，鍾山臨北湖。二山信爲美，王屋人相待。應爲岐路多，不知歲寒在。君游早晚還，勿久風塵間。此別未遠別，秋期到仙山。
贈李十二白 崔宗之 
涼風八九月，白露滿空庭。耿耿意不暢，捎捎風葉聲。思見雄俊士，共話今古情。李侯忽來儀，把袂苦不早。清論既抵掌，玄談又絕倒。分明楚漢事，歷歷王霸道。擔囊無俗物，訪古千里餘。袖有匕首劒，懷中茂陵書。雙眸光照人，詞賦凌子虛。酌酒弦素秦，霜氣正凝潔。平生心中事，今日爲君說。我家有別業，寄在嵩之陽。明月出高岑，清谿澄素光。雲散窗戶靜，風吹松桂香。子若同斯遊千載不相忘。
寄題杜拾遺錦江野亭 嚴武 
漫向江頭把釣竿，懶眠沙草愛風湍。莫倚善題鸚鵡賦，何須不著鵕鸃冠。腹中書籍幽時曬，肘後醫方靜處看。興發會能馳駿馬，應須直到使君灘。
酬別杜二 嚴武 
獨逢堯典日，再覩漢官時。未効風霜勁，空慚雨露私。夜鐘清萬戶，曙漏拂千旗。並向殊庭謁，俱承別館追。斗城憐舊路，渦水惜歸期。峰樹還相伴，江雲更對垂。試迴滄海櫂，莫妬敬亭詩。秪是書應寄，無忘酒共持。但令心事在，未肯鬢毛衰。最悵巴山裏，清猨醒夢思。
題巴州光福寺楠木 嚴武 
楚江長流對楚寺，楠木幽生赤崖背。臨谿插石盤老根，苔色青蒼山雨痕。高枝鬧葉鳥不度，半掩白雲朝與暮。香殿蕭條轉密陰，花龕滴瀝垂清露。聞道偏多越水頭，煙生霽歛使人愁。月明忽憶湘川夜，猨呌還思鄂渚秋。看君幽靄幾千丈，寂寞窮山今遇賞。亦知鐘梵報黃昏，猶臥禪牀戀奇響。
班婕妤 嚴武 
賤妾如桃李，君王若歲時。秋風一已勁，搖落不勝悲。寂寂蒼苔滿，沈沈綠草滋。繁華非此日，指輦競何辭。
巴嶺荅杜二見憶 嚴武 
臥向巴山落月時，兩鄉千里夢相思。可但步兵偏愛酒，也知光祿最能詩。江頭赤葉楓愁客，籬外黃花菊對誰。跂馬望君非一度，冷猨秋鴈不勝悲。
軍城早秋 嚴武  风 写风 边塞
昨夜秋風入漢關，朔雲邊月滿西山。更催飛將追驕虜，莫遣沙場匹馬遠。
早發湘潭寄杜員外院長 韋迢 
北風昨夜雨，江上早來涼。楚岫千峰翠，湘潭一葉黃。故人湖外客，白首尚爲郎。相憶無南鴈，何時有報章。
寄杜員外 郭受 
新詩海內流傳久，舊德朝中屬望勞。郡邑地卑饒霧雨，江湖天闊足風濤。松花酒熟傍看醉，蓮葉舟輕自學操。春興不知凡幾首，衡陽紙價頓能高。
聽樂悵然自述 韓滉 
萬事傷心對管弦，一身含淚向春煙。黃金用盡敎歌舞，留與他人樂少年。
題弟臮述書賦後 竇蒙 
受命別家鄉，思歸每斷腸。季江留被在，子敬與琴亡。吾弟當平昔，才名荷寵光。作詩通小雅，獻賦掩長楊。流轉三千里，悲啼百萬行。庭前紫荆樹，何日再芬芳。
迎春東郊 張濯  黄山
顓頊時初謝，句芒令復陳。飛灰將應節，賓日已知春。考曆明三統，迎祥受萬人。衣冠宵執玉，壇墠曉清塵。肅穆來東道，回環拱北辰。仗前花待發，旂處柳疑新。雲斂黃山際，冰開素滻濱。聖朝多慶賞，希爲薦沈淪。
題舜廟 張濯 
古都遺廟出河濆，萬代千秋仰聖君。蒲坂城邊長逝水，蒼梧野外不歸雲。寥寥象設魂應在，寂寂虞篇德已聞。向晚風吹庭下栢，猶疑琴曲韻南薰。
迎春東郊 王綽 
玉管潛移律，東郊始報春。鑾輿應寶運，天仗出佳辰。睿澤光時輩，恩輝及物新。虬螭動旌斾，煙景入城闉。御柳初含色，龍池漸啟津。誰憐在陰者，得與蟄蟲伸。
邯鄲少年行 鄭錫 
霞鞍金口騮，豹袖紫貂裘。家住叢臺近，門前漳水流。喚人呈楚舞，借客試吳鉤。見說秦兵至，甘心赴國讐。
隴頭別 鄭錫 
秋盡初移幕，霑裳一送君。據鞍窺古堠，開竈爇寒雲。登隴人迴首，臨關馬顧羣。從來斷腸處，皆向此中分。
出塞 鄭錫 
關山落葉秋，掩淚望營州。遼海雲沙暮，幽燕旌斾愁。戰餘能送陣，身老未封侯。去國三千里，歸心紅粉樓。
玉階怨 鄭錫 
長門寒水流，高殿曉風秋。昨夜鴛鴦夢，還陪豹尾游。前魚不解泣，共輦豈關羞。那及輕身燕，雙飛上玉樓。
千里思 鄭錫 
渭水通胡苑，輪臺望漢關。帛書秋海斷，錦字夜機閑。旅夢蟲催曉，邊心雁帶還。惟餘兩鄉思，一夕度關山。
襄陽樂 鄭錫 
春生峴首東，先煖習池風。拂水初含綠，驚林未吐紅。渚邊游漢女，桑下問龐公。磨滅懷中刺，曾將示孔融。
送客之江西 鄭錫  送别
乘軺奉紫泥，澤國渺天涯。九派春潮滿，孤帆暮雨低。草深鶯斷續，花落水東西。更有高唐處，知君路不迷。
望月 鄭錫 
高堂新月明，虛殿夕風清。素影紗窗霽，浮涼羽扇輕。稍隨微露滴，漸逐曉參橫。遙憶雲中詠，蕭條空復情。
出塞曲 鄭錫 
校尉徵兵出塞西，別營分騎過龍溪。沙平虜跡風吹盡，霧失烽煙道易迷。玉靶半開鴻已落，金河欲渡馬連嘶。會當繫取天驕入，不使軍書夜刺閨。
秦人謠 古之奇 
微生祖龍代，却思堯舜道。何人仕帝庭，拔殺指佞草。姦臣弄民柄，天子恣衷抱。上下一相蒙，馬鹿遂顛倒。中國既板蕩，骨肉安可保。人生貴年壽，吾恨死不早。
酬耿拾遺題贈 嚴維 
掩扉常自靜，驛吏忽傳呼。水巷驚馴鳥，藜牀起病軀。顧身悲欲老，戒子力爲儒。明日公西去，煙霞復作徒。
酬王侍御西陵渡見寄 嚴維 
前年萬里別，昨日一封書。郢曲西陵渡，秦官使者車。柳塘薰晝日，花水溢春渠。若不嫌雞黍，先令掃弊廬。
酬劉員外見寄 嚴維 
蘇耽佐郡時，近出白雲司。藥補清羸疾，窗吟絕妙詞。柳塘春水慢，花塢夕陽遲。欲識懷君意，明朝訪檝師。
酬諸公宿鏡水宅 嚴維 
幸免低頭向府中，貴將藜藿與君同。陽雁呌霜來枕上，寒山映月在湖中。詩書何德名夫子，草木推年長數公。聞道漢家偏尚少，此身那此訪芝翁。
送薛尚書入蜀 嚴維 
卑情不敢論，拜首入轅門。列郡諸侯長，登朝八座尊。凝笳臨水發，行斾向風飜。幾許遺黎泣，同懷父母恩。
送李祕書往儋州 嚴維 
魑魅曾爲伍，蓬萊近拜郎。臣心瞻北闕，家事在南荒。莎草山城小，毛洲海驛長。玄成知必大，寧是泛滄浪。
送人入金華 嚴維 
明月雙溪水，清風八詠樓。昔年爲客處，今日送君遊。
送崔峒使往睦州兼寄薛司戶 嚴維 
如今相府用英髦，獨往南州肯告勞。冰水近開漁浦出，雪雲初卷定山高。木奴花映桐廬縣，青雀舟隨白露濤。使者應須訪廉吏，府中惟有范功曹。
送房元直赴北京 嚴維 
猶道樓蘭十萬師，書生匹馬去何之。臨歧未斷歸家目，望月空吟出塞詩。常欲激昂論上策，不應憔悴老明時。遙知到日逢寒食，彩筆長裾會晉祠。
荆溪館呈丘義興 嚴維 
失路荆溪上，依人忽暝投。長橋今夜月，陽羨古時州。野燒明山郭，寒更出縣樓。先生能館我，無事五湖遊。
一公新泉 嚴維 
山下新泉出，泠泠北去源。落池纔有響，噴石未成痕。獨映孤松色，殊分衆鳥喧。唯當清夜月，觀此啓禪門。
奉試水精環 嚴維 
王室符長慶，環中得水精。任圓循不極，見素質仍貞。信是天然瑞，非因樸斲成。無瑕勝玉美，至潔過冰清。未肯齊珉價，寧同雜佩聲。能銜任黃雀，亦欲應時明。
自雲陽歸晚泊陸澧宅 嚴維 
天陰行易晚，前路故人居。孤棹所思久，寒林相見初。閑燈忘夜水，清漏任更疎。明發還須去，離家幾歲除。
九日陪崔郎中北山讌 嚴維 
上客南臺至，重陽此會文。菊芳寒露洗，杯翠夕陽曛。務簡人同醉，溪閑鳥自羣。府中官最小，唯有孟參軍。
留別鄒紹劉長卿 嚴維 
中年從一尉，自笑此身非。道在甘微祿，時難耻息機。晨趨本郡府，書掩故山扉。待見干戈畢，何妨更採薇。
書情獻相公 嚴維 
年來白髮欲星星，誤却生涯是一經。魏闕望中何日見，商歌奏罷復誰聽。孤根獨棄慙山木，弱質無成狀水萍。今日更須詢哲匠，不應休去老巖扃。
贈送朱放 嚴維 
昔年居漢水，日醉習家池。道勝迹常在，名高身不知。欲依天目住，新自始寧移。生事曾無長，惟將白接䍦。
剡中贈張卿侍御 嚴維 
辟疆年正少，公子貴初還。早列月卿位，新參柱史班。千夫馳驛道，駟馬入家山。深巷烏衣盛，高門畫戟閑。逶迤天樂下，照耀剡溪間。自賤遊章句，空爲衰草顏。
贈萬經 嚴維 
萬公長慢世，昨日又隳官。縱酒真彭澤，論詩得建安。家山伯禹穴，別墅小長干。輙有時人至，窗前白眼看。
書情上李蘇州 嚴維 
東土苗人尚有殘，皇皇亞相出朝端。手持國憲羣僚畏，口喻天慈百姓安。禮數自憐今日絕，風流空計往年歡。誤著青袍將十載，忍令漁浦却垂竿。
餘姚祗役奉簡鮑參軍 嚴維 
童年獻賦在皇州，方寸思量君與侯。萬事無成新白首，兩春虛擲對滄流。歌詩盛賦文星動，簫管新亭晦日遊。知己欲依何水部，鄉人今正賤東丘。
奉和獨孤中丞遊雲門寺 嚴維 
絕壑開花界，耶溪極上源。光輝三獨坐，登陟五雲門。深木鳴騶馭，晴山曜武賁。亂泉觀坐臥，疎磬發朝昏。蒼翠新秋色，莓苔積雨痕。上方看度鳥，後夜聽吟猿。異跡焚香對，新詩酌茗論。歸來還撫俗，諸老莫攀轅。
奉和皇甫大夫夏日遊花嚴寺 嚴維 
初第華嚴會，王家少長行。到宮龍節駐，禮塔雁行成。蓮界千峰靜，梅天一雨清。禪庭未可戀，聖主寄蒼生。
宿法華寺 嚴維 
一夕雨沈沈，哀猨萬木陰。天龍來護法，長老密看心。魚梵空山靜，紗燈古殿深。無生久已學，白髮浪相侵。
題茅山李尊師所居 嚴維 
天師百歲少如童，不到山中更不逢。洗藥每臨新瀑水，步虛時遶最高峰。籬根五月留殘雪，座右千年蔭古松。此去人寰知近遠，迴看路隔一重重。
送薛居士和州讀書 嚴維 
孤雲獨鶴共悠悠，萬卷經書一葉舟。楚地巢城民舍少，煙村社樹鷺湖秋。蒿萊織妾晨炊黍，隅落耕童夕放牛。年少不應辭苦節，諸生若遇亦封侯。
送李端 嚴維  唐诗三百首 冬天 友情 送别 五言律诗 伤怀
故關衰草遍，離別正堪悲。路出寒雲外，人歸暮雪時。少孤爲客早，多難識君遲。揜泣空相向，風塵何所期。
宿天竺寺 嚴維 
方外主人名道林，怕將水月淨身心。居然對我說無我，寂歷山深將夜深。
丹陽送韋參軍 嚴維  思念 送别 友情
丹陽郭裏送行舟，一別心知兩地秋。日晚江南望江北，寒鴉飛盡水悠悠。
入唐溪 嚴維 
嘯終萬籟起，吹去當溪雲。環嶼或明昧，遠峯尚氛氳。雨新翠葉發，夜早玄象分。金澗流不盡，入山深更聞。
送桃巖成上人歸本寺 嚴維 
長老歸緣起，桃花憶舊巖。清晨雲抱石，深夜月籠杉。道具門人捧，齋粮谷鳥銜。餘生願依止，文字欲三緘。
相里使君宅聽澄上人吹小管 嚴維 
秦僧吹竹閉秋城，早在梨園稱主情。今夕襄陽山太守，座中流淚聽商聲。
贈別至弘上人 嚴維 
最稱弘偃少，早歲草茆居。年老從僧律，生知解佛書。衲衣求壞帛，野飯拾春蔬。章句無求斷，時中學有餘。
奉和劉祭酒傷白馬 嚴維 
沛艾如龍馬，來從上苑中。棣華恩見賜，伯舅禮仍崇。鏡點黃金眼，花開白雪騣。性柔君子德，足逸大王風。色照鳴珂靜，聲連噴玉雄。食場恩未盡，過隟命旋終。練影依雲沒，銀鞍向月空。仍聞樂府唱，猶念代勞功。
哭靈一上人 嚴維 
一公何不住，空有遠公名。共說岑山路，今時不可行。舊房松更老，新塔草初生。經論傳緇侶，文章遍墨卿。禪林枝幹折，法宇棟梁傾。誰復修僧史，應知傳已成。
題鮑行軍小閣 嚴維 
宇下無留事，經營意獨新。文房已得地，相閣是推輪。席上招賢急，山陰對雪頻。虛明先旦暮，啓閉異冬春。談笑兵家法，逢迎幕府賓。還將負暄處，時借在陰人。
陪皇甫大夫謁禹廟 嚴維 
竹使羞殷薦，松龕拜夏祠。爲魚歌德後，舞羽降神時。文衛瞻如在，精靈信有期。夕陽陪醉止，塘上鳥咸遲。
同王徴君湘中有懷 嚴維  洞庭湖 写景 抒情 秋天 思乡
八月洞庭秋，瀟湘水北流。還家萬里夢，爲客五更愁。不用看書帙，偏宜上酒樓。故人京洛滿，何日復同遊。
奉和皇甫大夫祈雨應時雨降 嚴維 
致和知必感，歲旱未書災。伯禹明靈降，元戎禱請來。九成陳夏樂，三獻奉殷罍。掣曳旗交電，鏗鏘鼓應雷。行雲依蓋轉，飛雨逐車回。欲識皇天意，爲霖貺在哉。
贈別劉長卿時赴河南嚴中丞幕府 嚴維 
早見登郎署，同時跡下僚。幾年江路永，今去國門遙。文變騷人體，官移漢帝朝。望山吟度日，接枕話通宵。萬里趨公府，孤帆恨信潮。匡時知已老，聖代耻逃堯。
晦日宴遊 嚴維 
晦日湔裾俗，春樓致酒時。出山還已醉，謝客舊能詩。溪柳薰晴淺，巖花待閏遲。爲邦久無事，比屋自熙熙。
夏日納涼 嚴維 
山陰過野客，鏡裏接仙郎。盥漱臨寒水，褰闈入夏堂。杉松交日影，枕簟上湖光。衮衮承嘉話，清風納晚涼。
九日登高 嚴維 
詩家九日憐芳菊，遲客高齋瞰浙江。漢浦浪花搖素壁，西陵樹色入秋窗。木奴向熟懸金實，桑落新開瀉玉缸。四子醉時爭講德，笑論黃霸屈爲邦。
送丘爲下第歸蘇州 嚴維 
滄江一身客，獻賦空十年。明主豈能好，今人誰舉賢。國門稅征駕，旅食謀歸旋。皦日媚春水，綠蘋香客船。無媒既不達，余亦思歸田。
送少微上人東南遊 嚴維 
舊遊多不見，師在翟公門。瘴海空山熱，雷州白日昏。片心應爲法，萬里獨無言。人盡酬恩去，平生未感恩。
贈送崔子向 嚴維 
旅食來江上，求名赴洛陽。新詩蹤謝守，內學似支郎。行怯秦爲客，心依越是鄉。何人作知己，送爾淚浪浪。
答劉長卿七里瀨重送 嚴維 
新安非欲枉帆過，海內如君有幾何。醉裏別時秋水色，老人南望一狂歌。
歲初喜皇甫侍御至 嚴維 
湖上新正逢故人，情深應不笑家貧。明朝別後門還掩，修竹千竿一老身。
送舍弟 嚴維 
疎懶吾成性，才華爾自彊。早稱眉最白，何事綬仍黃。時暑嗟于邁，家貧念聚糧。秪應宵夢裏，詩興屬池塘。
詠孩子 嚴維 
嘉客會初筵，宜時魄再圓。衆皆含笑戲，誰不點頤憐。繡被花堪摘，羅繃色欲妍。將雛有舊曲，還入武城弦。
酬謝侍御喜王宇及第見賀不遇之作 嚴維 
寂寞柴門掩，經過柱史榮。老夫寧有力，半子自成名。柳映三橋發，花連上道明。緘書到別墅，郢曲果先成。
秋日與諸公文會天寺 嚴維 
相訪從吾道，因緣會爾時。龍盤餘帝宅，花界古人祠。明月虛空色，青林大小枝。還將經濟學，來問道安師。
荅劉長卿蛇浦橋月下重送 嚴維 
月色今宵最明，庭閑夜久天清。寂寞多年老宦，殷懃遠別深情。溪臨修竹煙色，風落高梧雨聲。耿耿相看不寐，遙聞曉柝山城。
發桐廬寄劉員外 嚴維 
處處雲山無盡時，桐廬南望轉參差。舟人莫道新安近，欲上潺湲行自遲。
遊灞陵山 嚴維 
入山未盡意，勝跡聊獨尋。方士去在昔，藥堂留至今。四隅白雲閑，一路清溪深。芳秀愜春目，高閑宜遠心。潭分化丹水，路遶昇仙林。此道人不悟，坐鳴松下琴。
憶長安 五月 嚴維 
憶長安，五月時，君王避暑華池。進膳甘瓜朱李，續命芳蘭綵絲。競處高明臺榭，槐陰柳色通逵。
狀江南 季春 嚴維 
江南季春天，蓴葉細如弦。池邊草作逕，湖上葉如船。
句 嚴維 
五色驚綵鳳，千里象驄威。三伏軒車動，堯心急諫官。名通內籍貴，立近御牀寒。波從少海息，雲自大風開。
琴歌 顧況 
琴調秋些，胡風遶雪。峽泉聲咽，佳人愁些。
上古之什補亡訓傳十三章 顧況 
遐哉上古，生棄與柱。句龍是生，乃有甫田。惟彼甫田，有萬斯年。開利之源，無乃塞源。一廛亦官，百廛亦官。嗇夫孔艱，浸兮暵兮，申有螽兮。惟馨祀是患，豈止餒與寒。嗇夫咨咨，䅎盛苗衰。耕之耰之，襏襫鋤犂。手胼足胝，水之蛭螾。吮喋我肌，我姑自思。胡不奮飛，東人利百。西人利百，有匪我心。胡爲不易，河水活活。萬人逐末，俾爾之愉悅兮。
上古之什補亡訓傳十三章  一 顧況 
左車有慶，萬人猶病。曷可去之，于黨孔盛。敏爾之生，胡爲波迸。
上古之什補亡訓傳十三章  二 顧況 
左車有赫，萬人毒螫。曷可去之，于黨孔碩。敏爾之生，胡爲草戚。
上古之什補亡訓傳十三章  一 顧況 
築城登登，于以作固。咨爾寺兮，發郊外冢墓。死而無知，猶或不可。若其有知，惟上帝是愬。
上古之什補亡訓傳十三章  二 顧況 
築城奕奕，于以固敵。咨爾寺兮，發郊外冢甓。死而無知，猶或不可。若其有知，惟上帝是謫。
上古之什補亡訓傳十三章 顧況 
持斧持斧，無翦我松柏兮。
上古之什補亡訓傳十三章 顧況 
十月之郊，羣木肇生。陽潛地中，舒達句萌。曀其蔚兮，不可以遊息。乃熂蒺藜，乃夷荆棘。乃繇彼曲直，匠氏度思。登斧以時，澤梁蓁蓁。無或夭枝，有巨根蔕。生混茫際，呼吸羣籟。萬人揮斤，坎坎有厲。陸遷水濟，百力殫弊。審方面勢，姑博其製。作爲公室，公室既成。禦燥濕風日，棟之斯厚。榱之斯密，如翼于飛。如鱗櫛比，繚以周墉。墄以崇階，俯而望之。矗與雲齊，嘯砆碔砆。藻井旋題，丹素之燝兮。椒挂之馥兮，高閣高閣。珠綴結絡，金鋪爛若。不集于鳥雀，繪事告畢。賓筵秩秩，乃命旨酒琴瑟。琴瑟在堂，莫不靜謐。周環掩闢，仰不漏日。冬日嚴凝，言納其陽。和風載昇，夏日鬱蒸。言用于陰，涼封颯興。有匪君子，自賢不已。乃夢乘舟，乃夢乘車。夢人占之，更爽其居。炎炎則移，皎皎則虧。木實之繁兮，明年息枝。爰處若思，胡寧不爾思。
上古之什補亡訓傳十三章 顧況 
燕燕于巢，綴葺維戊。甲兮乙兮，不宜有謬。飛龍在天，雲掩于斗。曷日于雨，乃曰庚午。彼日之差，亦孔斯醜。昔在羲和，湎淫不修。我筮我龜，莫我告繇。胤廼征之，彝倫九疇。君子授律，是禡是禷。三五不備，罔克攸遂。惠此蒸人，毋廢爾事。爾莫我從，維來者是冀。
上古之什補亡訓傳十三章 顧況 
蘇方之赤，在胡之舶。其利乃博，我土曠兮。我居闐兮，我衣不白兮。朱紫爛兮，傳瑞曄兮，相唐虞之維百兮。
上古之什補亡訓傳十三章 顧況 
陵霜之華，我心憂嗟。陰之勝矣，而陽不加。坱軋陶鈞，乃帝乃神。乃舒乃屯，烈烈嚴秋。熙熙陽春，職生有倫。今華發非其辰，辰屬東方之仁。遐想三五，黃帝登雲。堯年百餘，二儀分位。六氣不渝，二景如璧，五星如珠。
上古之什補亡訓傳十三章 顧況 
囝生閩方，閩吏得之。乃絕其陽，爲臧爲獲。致金滿屋，爲髠爲鉗。如視草木，天道無知。我罹其毒，神道無知。彼受其福，郎罷別囝。吾悔生汝，及汝既生。人勸不舉，不從人言。果獲是苦，囝別郎罷。心催血下，隔地絕天。及至黃泉，不得在郎罷前。
上古之什補亡訓傳十三章 顧況 
我行自東，山海其空。旅棘有叢，我行自西。壘與雲齊，雨雪淒淒。我行自南，烈火滿林。日中無禽，霧雨淫淫。我行自北，燭龍寡色。
上古之什補亡訓傳十三章 顧況 
採採者蠟，于泉谷兮。煌煌中堂，烈華燭兮。新歌善舞，弦柱促兮。荒巖之人，自取其毒兮。
棄婦詞 顧況 
古人雖棄婦，棄婦有歸處。今日妾辭君，辭君欲何去。本家零落盡，慟哭來時路。憶昔未嫁君，聞君甚周旋。及與同結髮，值君適幽燕。孤魂託飛鳥，兩眼如流泉。流泉咽不燥，萬里關山道。及至見君歸，君歸妾已老。物情棄衰歇，新寵方妍好。拭淚出故房，傷心劇秋草。妾以憔悴捐，羞將舊物遠。餘生欲有寄，誰肯相留連。空牀對虛牖，不覺塵埃厚。寒水芙蓉花，秋風墮楊柳。記得初嫁君，小姑始扶牀。今日君棄妾，小姑如妾長。回頭語小姑，莫嫁如兄夫。
遊子吟 顧況  洞庭湖 抒怀 思乡 写景 壮志未酬
故櫪思疲馬，故窠思迷禽。浮雲蔽我鄉，躑躅遊子吟。遊子悲久滯，浮雲鬱東岑。客堂無絲桐，落葉如秋霖。艱哉遠遊子，所以悲滯淫。一爲浮雲詞，憤塞誰能禁。馳歸百年內，唯願展所欽。胡爲不歸歟，坐使年病侵。未老霜遶鬢，非狂火燒心。太行何難哉，北斗不可斟。夜靜星河出，耿耿辰與參。佳人敻青天，尺素重於金。泬寥羣動異，眇默諸境森。苔衣上閑階，蟋蟋催寒碪。立身計幾悞，道險無容針。三年不還家，萬里遺錦衾。夢魂無重阻，離憂罔古今。胡爲不歸歟，辜負匣中琴。腰下是何物，牽纏曠登尋。朝與名山期，夕宿楚水陰。楚水殊演漾，名山窅嶇嶔。客從洞庭來，婉孌瀟湘深。橘柚在南國，鴻雁遺秋音。下有碧草洲，上有青橘林。引燭窺洞穴，凌波睥天琛。蒲荷影參差，鳧鶴雛淋涔。浩歌惜芳杜，散髮輕華簪。胡爲不歸歟，淚下沾衣襟。鳶飛戾宵漢，螻蟻制鱣鱏。赫赫大聖朝，日月光照臨。聖主雖啓迪，奇人分湮沈。層城登雲韶，王府鏘球琳。鹿鳴志豐草，況復虞人箴。
擬古三首 一 顧況 
龍劍昔藏影，送雄留其雌。人生阻歡會，神物亦別離。碧樹感秋落，佳人無還期。夜琴爲君咽，浮雲爲君滋。愛而傷不見，星漢徒參差。
擬古三首 二 顧況 
幽居盼天造，胡息運行機。春葩妍既榮，秋葉瘁以飛。滔滔川之逝，日沒月光輝。所貴法乾健，于道悟入微。任彼聲勢徒，得志方誇毗。
擬古三首 三 顧況 
浮生果何慕，老去羨介推。陶令何足錄，彭澤歸已遲。空負漉酒巾，乞食形諸詩。吾惟抱貞素，悠悠白雲期。
春遊曲 一 顧況 
遊童蘇合帶，倡女蒲葵扇。初日映城時，相思忽相見。褰裳踏露草，理鬢回花面。薄暮不同歸，留情此芳甸。
春遊曲 二 顧況 
柘彈連錢馬，銀鉤妥墮鬟。採桑春陌上，踏草夕陽間。意合詞先露，心誠貌却閑。明朝若相憶，雲雨出巫山。
從軍行二首 一 顧況 
弭節結徒侶，速征赴龍城。單于近突圍，烽燧屢夜驚。長弓挽滿月，劍華霜雪明。遠道百草殞，峭覺寒風生。風寒欲砭肌，爭奈裘襖輕。回首家不見，候雁空中鳴。笳奏遝以哀，肅肅趣嚴程。寄語塞外胡，擁騎休橫行。
從軍行二首 二 顧況 
少年膽氣麁，好勇萬人敵。仗劍出門去，三邊正艱厄。怒目時一呼，萬騎皆辟易。殺人蓬麻輕，走馬汗血滴。醜虜何足清，天山坐寧謐。不有封侯相，徒負幽幷客。
塞上曲 顧況 
黠虜初南下，塵飛塞北境。漢將懷不平，讐擾當遠屏。金革臥不暖，起舞霜月冷。點軍三十千，部伍嚴以整。酣戰祈成功，于焉罷邊釁。
弋陽溪中望仙人城 顧況 
何草乏靈姿，無山不孤絕。我行雖云蹇，偶勝聊換節。上界浮中流，光響洞明滅。晚禽曝霜羽，寒魚依石髮。自有無還心，隔波望松雪。
嚴公釣臺作 顧況 
靈芝產遐方，威鳳家重宵。嚴生何耿潔，託志肩夷巢。漢后雖則貴，子陵不知高。糠粃當世道，長揖夔龍朝。掃門彼何人，升降不同朝。捨舟遂長往，山谷多清飆。
蕭寺偃松 顧況 
淒淒百卉病，亭亭雙松逈。直上古寺深，橫拂秋殿冷。輕響入龜目，片陰栖鶴頂。山中多好樹，可憐無比並。
獨遊青龍寺 顧況 
春風入香剎，暇日獨游衍。曠然蓮花臺，作禮月光面。乘茲第八識，出彼超二見。擺落區中緣，無邊廣弘願。長廊朝雨畢，古木時禽囀。積翠曖遙原，雜英紛似霰。鳳城騰日窟，龍首橫天堰。蟻步避危階，蠅飛響深殿。大通智勝佛，幾刦道場現。
從江西至彭蠡入浙西淮南界道中寄齊相公 顧況 
大賢舊丞相，作鎮江山雄。自鎮江山來，何人得如公。處士待徐孺，仙人期葛洪。一身控上遊，八郡趨下風。比屋除畏溺，林塘曳煙虹。生人罷虔劉，井稅均且充。大府肅無事，歡然接悲翁。心清百丈泉，目送孤飛鴻。數年鄱陽掾，抱責栖微躬。首陽及汨羅，無乃褊其衷。楊朱幷阮籍，未免哀途窮。四賢雖得仁，此怨何怱怱。老氏齊寵辱，於陵一窮通。本師留度門，平等冤親同。能依二諦法，了達三輪空。真境靡方所，出離內外中。無邊盡未來，定惠雙修功。蹇步慙寸進，餙裝隨轉蓬。朝行楚水陰，夕宿吳洲東。吳洲復白雲，楚水飄丹楓。晚霞燒廻潮，千里光曈曈。蓂開海上影，桂吐淮南叢。何當翼明庭，草木生春融。
寄上兵部韓侍郎奉呈李戶部盧刑部杜三侍郎 顧況 
道路五千里，門闌三十年。當時攜手人，今日無半全。詠題官舍內，賦韻僧房前。公登略彴橋，況榜龍{舟卬}船。遠寺吐朱閣，春潮浮綠煙。鵷鴻翔鄧林，沙鴇飛吳田。諸子紛出祖，中宵久留連。坐客三千人，皆稱主人賢。國士分如此，家臣亦依然。身在薜蘿中，頭刺文案邊。故吏已重疊，門生從聯翩。得罪爲何名，無階問皇天。出門多岐路，命駕無由緣。伏承諸侍郎，顧念猶迍邅。聖代逢三宥，營魂空九遷。
長安竇明府後亭 顧況 
君爲長安令，我美長安政。五日一朝天，南山對明鏡。鳥飛青苔院，水木相輝映。客至南雲鄉，絲桐展歌詠。吏人何蕭蕭，終歲無喧競。欲識明府賢，邑中多百姓。
謝王郎中見贈琴鶴 顧況 
此琴等焦尾，此鶴方胎生。赴節何徘徊，理感物自幷。獨立江海上，一彈天地清。朱弦動瑤華，白羽飄玉京。因想羨門輩，眇然四體輕。子喬翔鄧林，王母遊層城。忽如啓靈署，鸞鳳相和鳴。何由玉女牀，去食琅玕英。
和翰林吳舍人兄弟西齋 顧況  洞庭湖
君家誠易知，易知復難同。新裁尺一詔，早入明光宮。西齋何其高，上與星漢通。永懷洞庭石，春色相玲瓏。久懷巴峽泉，夜落君絲桐。信是怡神所，迢迢蔑華嵩。鳥飛晴雲滅，疊嶂盤虛空。君家誠易知，易知意難窮。
望初月簡于吏部 顧況 
泬寥中秋夜，坐見如鉤月。始從西南升，又欲西南沒。全移河上影，暫透林間缺。縱待三五時，終爲千里別。
酬信州劉侍郎兄 顧況 
劉兄本知命，屈伸不介懷。南州管靈山，可惜曠土棲。樵隱同一徑，竹樹薄西齋。鳥陵嶂合杳，月配波徘徊。薄宦修禮數，長景謝譚諧。願爲南州民，輸稅事鉏犁。胡爲走不止，風雨驚邅迴。
奉酬劉侍郎 顧況 
幾迴新秋影，壁滿蟾又缺。鏡破似傾臺，輪斜同覆轍。雖分上林桂，還照滄洲雪。暫伴顦顇人，歸華耿不滅。
酬本部韋左司 顧況 
好鳥依佳樹，飛雨灑高城。況與二三子，列坐分兩楹。文雅一何盛，林塘含餘清。府君未歸朝，遊子不待晴。白雲帝城遠，滄江楓葉鳴。却略欲一言，零淚和酒傾。寸心久摧折，別離重骨驚。安得凌風翰，肅肅賓天京。
酬房杭州 顧況 
郡樓何其曠，亭亭廣而深。故人牧餘杭，留我披胸衿。滿篋閱新作，璧玉誕清音。流水入洞天，窅豁欲淩臨。闢險延北阜，薙道陟南岑。朝從山寺還，醒醉動笑吟。荷花十餘里，月色攢湖林。父老惜使君，却欲速華簪。
酬漳州張九使君 顧況 
故人窮越徼，狂生起悲愁。山海萬里別，草木十年秋。鞭馬廣陵橋，出祖張漳州。促膝墮簪珥，闢幌戛琳球。短題自茲簡，華篇詎能酬。無階承明庭，高步相追遊。南方榮桂枝，淩冬捨溫裘。猿唫郡齋中，龍靜檀欒流。薜鹿莫徭洞，網魚盧亭洲。心安處處安，處處思遐陬。
苦雨 顧況 
朝與佳人期，碧樹生紅蕚。暮與佳人期，飛雨灑清閣。佳人窅何許，中夜心寂寞。試憶花正開，復驚葉初落。行騎飛泉鹿，臥聽雙海鶴。嘉願有所從，安得處其薄。
贈別崔十三長官 顧況 
真玉燒不熱，寶劍拗不折。欲別崔俠心，崔俠心如鐵。復如金剛鎖，無有功不徹。仍於直道中，行事不詆訐。崔俠兩兄弟，垂範繼芳烈。相識三十年，致書字不滅。我來宣城郡，飲水仰清潔。藹藹北阜松，峩峩南山雪。顧生歸山去，知作幾年別。
哭從兄萇 顧況  洞庭湖
洞庭違鄂渚，嫋嫋秋風時。何人不客遊，獨與帝子期。黃鵠鎩飛翅，青雲歎沈姿。身終一騎曹，高蓋者爲誰。從駕至梁漢，金根復京師。皇恩溢九垠，不記屠沽兒。立身有高節，滿卷多好詩。赫赫承明庭，羣公默無詞。草木正搖落，哭兄鄱水湄。共居雲陽里，轗軻多別離。人生倏忽間，旅襯飄若遺。稚子新學拜，枯楊生一枝。人生倏忽間，精爽無不之。舊國數千里，家人由未知。人生倏忽間，安用才士爲。
華山西岡遊贈隱玄叟 顧況 
羣峰鬱初霽，潑黛若鬟沐。失風鼓唅呀，搖撼千灌木。木葉微墮黃，石泉淨停綠。危磴蘿薜牽，逈步入幽谷。我心寄青霞，世事慚蒼鹿。遂令巢許輩，于焉謝塵俗。想是悠悠雲，可契去留躅。
歸陽蕭寺有丁行者能修無生忍擔水施僧況歸命稽首作詩 顧況 
化佛示持帚，仲尼稱執鞭。列生御風歸，飼豕如人焉。曹溪第六祖，踏碓逾三年。伊人自何方，長綬趨遙泉。開士行何苦，雙瓶胝兩肩。蕭寺百餘僧，東廚正揚煙。露足沙石裂，外形巾褐穿。若其有此身，豈得安穩眠。獨出違順境，不爲寒暑還。大聖於其中，領我心之虔。萬法常空滅，無生因忍全。一國一釋迦，一燈分百千。永願遺世知，現身彌勒前。潛容偏虛空，靈響不可傳。智慧舍利佛，神通自乾連。阿若楚系簡帛陳如，迦葉迦旜延。左右二菩薩，文殊幷普賢。身披六銖衣，億刦爲大僊。寶塔寶樓閣，重簷交梵天。譬如一明珠，共贊光白圓。天魔波[旬]等，降伏金剛堅。野叉羅剎鬼，亦赦塵垢纏。乃致金翅鳥，吞龍護洪淵。一十一衆中，身意皆快然。八河注大海，中有楞伽船。佛法付國王，平等無頗偏。天子事端拱，大臣行其權。玉堂無蠅飛，五月冰凜筵。盡力答明主，猶自招罪愆。九族無白身，百花動嬋娟。神聖惡如此，物華不能妍。祿山一微胡，驅馬來自燕。宛彼宮闕麗，如何犬羊羶。苦哉千萬人，流血成丹川。此輩之死後，鑊湯所熬煎。業風吹其魂，猛火燒其煙。獨有丁行者，無憂樹枝邊。市頭盲老人，長者乞一錢。韜照多密用，爲君吟此篇。
大茅嶺東新居憶亡子從真 顧況 
谷鳥猶呼兒，山人夕霑襟。懷哉隔生死，悵矣徒登臨。東門憂不入，西河遇亦深。古來失中道，偶向經中尋。大象無停輪，倏忽成古今。其夭非不幸，鍊形由太陰。凡欲攀雲階，譬如火鑄金。虛室留舊札，洞房掩閑琴。泉源登方諸，上有空青林。彷彿通寤寐，蕭寥邈微音。軟草被汀洲，鮮雲略浮沈。赬景宣疊麗，紺波響飄淋。石窟含雲巢，迢迢耿南岑。悲恨自茲斷，情塵詎能侵。真靜一時變，作起唯從心。
烏啼曲二首 一 顧況 
玉房掣鎖聲翻葉，銀箭添泉遶霜堞。畢逋撥刺月銜城，八九雛飛其母驚。此是天上老鵶鳴，人間老鵶無此聲。搖風雜佩耿華燭，夜聽羽人彈此曲。東方曈曈赤日旭。
烏啼曲二首 二 顧況 
月出江林西，江林寂寂城鵶啼。昔人何處爲此曲，今人何處聽不足。城寒月曉馳思深，江上青草爲誰綠。
幽居弄 顧況 
苔衣生，花露滴，月入西林蕩東壁。扣商占角兩三聲，洞戶谿窗一冥寂。獨去滄洲無四鄰，身嬰世網此何身。關情命曲寄惆悵，久別山南山裏人。
公子行 顧況 
輕薄兒，面如玉，紫陌春風纏馬足。雙𩍐懸金縷鶻飛，長衫刺雪生犀束。綠槐夾道陰初成，珊瑚幾節敵流星。紅肌拂拂酒光獰，當街背拉金吾行。朝遊鼕鼕鼓聲發，暮遊鼕鼕鼓聲絕。入門不肯自升堂，美人扶踏金階月。
古離別 顧況 
西江上，風動麻姑嫁時浪。西山爲水水爲塵，不是人間離別人。
龍宮操 顧況 
龍宮月明光參差，精衛銜石東飛時。鮫人織綃採藕絲，翻江倒海傾吳蜀。漢女江妃杳相續，龍王宮中水不足。
梁廣畫花歌 顧況 
王母欲過劉徹家，飛瓊夜入雲軿車。紫書分付與青鳥，却向人間求好花。上元夫人最小女，頭面端正能言語。手把梁生畫花看，凝嚬掩笑心相許。心相許，爲白阿孃從嫁與。
送別日晚歌 顧況 
日窅窅兮下山，望佳人兮不還。花落兮屋上，草生兮堦間。日日兮春風，芳菲兮欲歇。老不可兮更少，君何爲兮輕別。
行路難三首 一 顧況 
君不見擔雪塞井空用力，炊砂作飯豈堪食。一生肝膽向人盡，相識不如不相識。冬青樹上挂凌霄，歲晏花凋樹不凋。凡物各自有根本，種禾終不生荳苗。行路難，行路難，何處是平道。中心無事當富貴，今日看君顏色好。
行路難三首 二 顧況 
君不見少年頭上如雲髮，少壯如雲老如雪。豈知灌頂有醍醐，能使清涼頭不熱。呂梁之水挂飛流，黿鼉蛟蜃不敢遊。少年恃險若平地，獨倚長劍凌清秋。行路難，行路難，昔少年，今已老。前朝竹帛事皆空，日暮牛羊占城草。
行路難三首 三 顧況 
君不見古人燒水銀，變作北邙山上塵。藕絲掛在虛空中，欲落不落愁殺人。睢水英雄多血刃，建章宮闕成煨燼。淮王身死桂樹折，徐福一去音書絕。行路難，行路難，生死皆由天。秦皇漢武遭不脫，汝獨何人學神仙。
悲歌 一 顧況 
邊城路，今人犂田昔人墓。岸上沙，昔日江水今人家。今人昔人共長歎，四氣相催節廻換。明月皎皎入華池，白雲離離渡霄漢。
悲歌 二 顧況 
我欲昇天天隔霄，我欲渡水水無橋。我欲上山山路險，我欲汲井井泉遙。越人翠被今何夕，獨立沙邊江草碧。紫燕西飛欲寄書，白雲何處逢來客。
悲歌 三 顧況 
新繫青絲百尺繩，心在君家轆轤上。我心皎潔君不知，轆轤一轉一惆悵。
悲歌 四 顧況 
何處春風吹曉幕，江南淥水通朱閣。美人二八面如花，泣向春風畏花落。